text:
ISYAKA RIHARANIRA DEMOKARASI NO KURENGERA IBIDUKIKIJE MU RWANDA-DGPR
GAHUNDA POLITIKI 2017-2024
KU NYUNGU RUSANGE N’EJO HAZAZA HEZA
Twebwe abaharanira demokarasi no kurengera ibidukikije mu Rwanda, twemera ko:
- Inzira y'ubworoherane n'amahoro n'ubundi buryo bwo gukemura amakimbirane mu mahoro, aribwo buryo bwiza kandi n'inzira nyayo ku bibazo igihugu cyacu gifite;
- Ubutabera nyakuri no guha amahirwe angana kuri buri wese mu gihe hitaweho uruhare n'inshingano za buri wese byaganisha igihugu aheza;
- Demokarasi nyayo ituruka mubyo abenegihugu bashaka, abenegihugu bose bakagira uruhare mu butegetsi, Guverinoma ikaberaho kunganira abaturage no kubagezaho ibyo bakeneye;
- Ubumwe n'ubwiyunge bw'abanyarwanda bugomba gushyirwa imbere, ivangura n'amacakubiri bikamaganwa;
- Guteza imbere ubuhinzi. Leta igomba gutera inkunga abahinzi mu buryo bunyuranye kugirango ibiciro by’ibihingwa bigabanuke kandi bishobore guhura n’ubushobozi bw’abaturage;
- Guverinoma yagombye gufata ingamba zikomeye mu kurenganura abarengana, abatagira kirengera mu gihugu cyacu;
- Guverinoma yagombye kureba inshingano zayo mu bijyanye n' imisoro, ikagabanuka, kandi Leta ikirinda isesagura ry'umutungo w'Igihugu;
- Nta muntu ugomba kujya hejuru y'amategeko kandi abenegihugu bose bagomba guhabwa agaciro kamwe mu gihugu cyabo;
- Guverinoma igomba kwita ku nshingano zayo mu kurinda uburenganzira bw'ibanze bwa muntu harimo ubusugire bwo kubaho, kwishyira ukizana, uburenganzira ku mahuriro ya politiki no kuganirira hamwe mu mahoro, gutanga ibitekerezo nta bwoba, kwidagadura, gusenga no kugera ku munezero;
- Uburenganzira ntayegayezwa bwa muntu yabwiherewe n'Imana.
- 1. UBUTABERA
1.1 UBUTABERA MURI RUSANGE
1.1.1 UKO BIMEZE UBU
Iyo urebye ubutabera muri iki gihe haribyakozwe ariko inzira iracyari ndende, aho nubu hari abantu bafunzwe nta madosiye, abantu bafungiwe mu byitwaTransit Centers urugero; ahiswe kwa Kabuga, i Gikondo, usanga bari mubuzima bubi abantu bahamaze igihe kirekire nta madosiye abafunga; haracyari n’abasivili bagifungirwa mu bigo bya gisilikare nta madosiye.
Kubijyanye n’uburyo bwo gutanga ibirego, abaturage biracyabagora kubera ko ibirego bitangwa mu buryo bw’ikoranabuhanga (iecms,efs) kandi internet iri mu mijyi gusa.
Serivise yiswe IREMBO aho kugabanya ibibazo no kwihutisha serivise ahubwo yabisubije inyuma mu gihe umuturage yishyuriraga kuri Banki akajyana urupapuro yishyuriyeho (bordereau) agahita abona serivise bitamuruhije, ubu bimusaba gusiragira abanza kujya ku irembo akishyura serivise bamuhaye,agasubira kuri banki nyuma akajya kurukiko.
Igihembo cya avoka cyarazamuwe kigirwa 500.000frw kimwe n’icyabahesha b’inkiko b’umwuga. Ayo mafaranga ni menshi kubaturage, ntawabasha kuyigondera, bityo izo serivise zikaba ari intambamyi mu butabera.
Hari n’ikibazo cy’abacamanza bacye aho umucamanza umwe aca urubanza wenyine ibi nabyo biteye impungenge kuko umuntu umwe ashobora kukwica cyangwa akagukiza.
Hari ikibazo gikomeye ubu mu Rwanda aho nta rukiko rushinzwe kurinda iremezo ry’Itegekonshinga ku buryo urukiko rw’ikirenga rwahawe ububasha buciriritse mu kurinda no kurengera Itegeko Nshinga akaba ari inzitizi mu butabera.
Tugiye mu bugenzacyaha, kugezubu abantu benshi barundwa muri za gereza zidafite ubushobozi bwo kubashyira hamwe bigakorwa nta bushishozi cyangwa ubucukumbuzi kandi ugasanga iminsi itanu yahawe ubugenzacyaha ari myinshi yo gufunga umuntu dore ko usanga benshi baba bafungiwe amakosa mbonezamubano (caisse civil) cyangwa, munyumvishirize
Hari na gereza zo mu mirenge zitazwi aho usanga Umunyamabanga Nshingwabikorwa w’Akagali, cyangwa w’ Umurenge na DASSO haraho bagifungira abaturage muri izo gereza zitemewe n’amategeko kandi umuntu akahamara iminsi myinshi atarashyikirizwa polisi.
Hari ikindi kibazo cyo kwirukana abayobozi b’inzego z’ibanze mu buryo butanyuze mu mategeko ibyo bise kwegura ku bushake; iki kibazo kimaze kuba agatereranzamba kuburyo harimo akarengane gakomeye kandi bikaba bikorwa mu buryo bw’iterabwoba aho abakozi benshi beguzwa baba bahamagajwe n’Umuyobozi w’Akarere ko baje mu nama bakagenda bahamagara buri wese bakamubwira amakosa ye barangiza bakamuha urupapuro rwanditswe kandi rwateguwe mu izina ry’umukozi bakamuhatira kurusinya ngo yegure, bikaba bidahuye n’ubutabera twifuza.
Hari n’abayobozi bashora Leta mu manza bikaba byarabaye indirimbo ariko ntibibonerwe umuti.
1.1.2 IBYO TUZAKORA
- Tuzaharanira ko u Rwanda ruba igihugu cyubahiriza amategeko, uburenganzira bwa muntu, amategeko mpuzamahanga ndetse no kugira ubutabera busesuye kuri bose ;
- Tuzaharanira ko urukiko rugira ubudahangarwa dukureho itegeko ritanga uburenganzira bwo kujuririra ibyemezo byarwo kurwego rw’umuvunyi ;
- Ku bijyanye n’ifunga n’ifungurwa, tuzashyiraho amategeko anoze habe hari ibihamya bihagije by’ukekwaho icyaha atarugupfa kuroha abantu mu buroko ;
- Tuzakora ibarura ry’ahantu hafungirwa abantu (cashots identifiés) zizwi kandi zujuje ibyangombwa byose, izitemewe n‘amategeko zifungwe ;
- Tuzashyiraho gahunda yo kurwanya umwanda muri za gereza kuko ariwo uzana ibiheri, inda n’ibindi ;
- Tuzashyira imbaraga mu kwihutisha amadosiye y’abakekwaho ibyaha no gutanga ubwisanzure bwuzuye ku bacamanza mu guca imanza za politiki ;
- Ku bijyanye n’itangwa ry’ibirego bishingiye ku ikoranabuhanga, tuzashyira ICT CENTER muri buri murenge kuburyo serIvise zizegerezwa abaturage kandi hajyeho abakozi babishoboye bo gufasha abaturage muri iyo mirimo,
- Ku bijyanye n’itegeko Nshinga ry’u Rwanda, hazashirwaho urukiko rushinzwe kurinda iremezo ry’Itegeko Nshinga (Constitutional Court),
- Ibihembo by’abunganizi mu mategeko ndetse n’abahesha b’inkiko, amafaranga itegeko ribagenera azagabanywa ahere ku 150.000 kugeza kubihumbi 500.0000 hashingiwe kubushobozi bw’umuturage n’ingano y’ibiregerwa bityo abunganizi mu by’amategeko (Avoka) bagabanyirizwe imisoro batanga mu rugaga rwabo (Bareau)kugira ngo babashe gutanga serivise nziza ku baturage,
- Tuzongera umubare w’abahesha b’inkiko ndetse tunabafashe gukora kinyamwuga.
- Tuzashyiraho amategeko yongerera abunganizi mu mategeko ubundi bubasha bwo gukora imwe mu mirimo yakorwaga na ba Noteri mu rwego rwo kugabanya urujya n’uruza rw’abirirwa kwa ba Noteri batonze imirongo,
- Ku rwego rw’Akagari, tuzashyiraho noteri mu rwego rwo kwegereza abaturage iyo serivise,
- Tuzashyiraho itegeko rivugurura ububasha bw’abahesha b’inkiko b’umwuga buha ubuyobozi bw’inzego z’ibanze ububasha bwo gukurikirana irangizwa ry’imanza zikorwa n’abahesha b’inkiko b’umwuga kugira ngo hakumirwe amakosa bajya bakora yo gukandamiza abaturage bitwaje ububasha bafite, aho usanga nk’inzu ifite agaciro kanini bakayiha agaciro gato,
- Tuzashyiraho politiki yo gukuraho amagereza yo ku mirenge, abanyamabanga nshingwabikorwa b’imirenge n’urwego rwa ba DASSO bafunga abaturage bidakurikije amategeko babihanirwe.
- Mu rwego rwo kubirandura burundu kandi tuzashyiraho sitasiyo za polisi kuri buri murenge, cyane cyane mu byaro.
- Ikijyanye no kweguzwa kw’Abayobozi kwa buri munsi, aho usanga mu Karere kamwe abakozi nka 20 beguriye umunsi umwe, ukibaza ukuntu abantu 20 bahuriza hamwe umugambi wo kureka akazi ku italiki imwe, n’isaha imwe. Ugasanga byose biterwa n’ingaruka z’amakosa aba yarakozwe mu itangwa ry’akazi, harimo n’icyenewabo. Mu rwego rwo kubikemura, tuzashyiraho umurongo ngenderwaho mu itangwa ry’akazi, aho buri wese akora ikizamini cy’akazi kuburyo bunoze hatarimo akarengane n’amaranga mutima ya politiki,
- Ku bijyanye n’umukozi wa Leta wakoze amakosa, tuzakora ku buryobigomba guca mu nzira z’amategeko agenga umurimo mu Rwanda.
- Tuzongera imbaraga gahunda yo kurwanya ruswa ndetse tuyice burundu mu Rwanda dushyiraho ikigo cyihariye gishinzwe kurwanya ruswa.
- 2. KURWANYA JENOSIDE
2.1 UKO BIMEZE UBU
Kurwanya jenoside: harakazi kakozwe, ariko haracyari imanza na nubu zaciwe na gacaca zitararangizwa. Kuba hari abakoze jenoside bakidegengembya mu mahanga ndetse hakaba hakirangwa ingengabitekerezo ya jenoside hamwe na hamwe.
2.2 IBYO TUZAKORA
- Tuzashyira imbaraga mu kwihutisha amadosiye y’abacyekwaho jenoside bakidengembya mu mahanga hongerwe umubare w’impapuro zibashakisha (avis de recherche) mu rwego mpuzamahanga,
- Kubufatanye na CNLG tuzashyiraho uburyo bwihuse, hakoreshejwe ikoranabuhanga, kubantu bakatiwe n’inkiko gacaca basabye gusubirishamo izo manza ku bataranyuzwe n’imyanzuro y’Inkiko Gacaca kandi n’itegeko ribigena rirusheho kunozwa.
- Ku bijyanye n’ingengabitekerezo ya jenoside, hazashirwaho imbaraga mu gushishikariza inzego zitandukanye n’amashyirahamwe hatangwa ibiganiro mu rwego rwo kurwanya ingengabitekerezo ya jenoside, hongerwe n’ibitabo by’amateka y’uRwanda asobanutse byigisha uburere mboneragihugu.
- 3. UBURENGANZIRA BWA MUNTU
3.1 UKO BIMEZE UBU
Kuba mu magereza y’u Rwanda huzuyemo abafungwa benshi cyane kandi umubare ugasanga wiyongera, aho usanga gereza yagenewe abantu 5000 irimo ibihumbi 15.000;
Ikindi kibazo, usanga umugororwa wo muri Gasabo ajya gufungirwa i Huye, bikagora umuryango we gukurikirana ubuzima bwe_binyuranye n’amahame yo gufungira hafi y’umuryango;
Haracyari ikibazo cy’ubwisanzure mu gutanga ibitekerezo bya Politiki mu Rwanda, aho usanga abantu batinya kuvuga ibyo batekereza kandi hari imbogamizi zo kwishyira no kwizana ndese n’ubwisanzure bw’itangazamakuru.
Kuba Leta yivanga mu miyoborere y’imiryango iharanira uburenganzira bwa muntu bityo bikabangamira ubwisanzure mu mikorere yayo.
3.2 IBYO TUZAKORA
- Mu rwego rwo kugabanya ubucucike mu magereza tuzongera aho TIG zikorerwa muri buri Karere, tuzashyiraho itegeko ry’uko abahamijwe n’inkiko kubyaha bito bajya bakora ibihano nsimburagifungo cyangwa bagatanga ingwate z’amafaranga nkuko mu bihugu byateye imbere bikorwa. Iyi politike ikazagabanya umubare mwinshi mu magereza.
- Tuzashyiraho kandi ibigo byinshi ngororamuco bizajya bitanga n’ubumenyi-ngiro kubabirimo hajyeho ikigo cy’igihugu kibishinzwe dore ko byagaragaye ko ikigo cy’ i WAWA kidahagije kandi nabaharangije ntibakurikiranwa kuburyo bukwiye.
- Ku bijyanye n’ubwisanzure mu gutanga ibitekerezo, tuzashyiraho uburyo buhamye bwo kwisanzura mu gutanga ibitekerezo no kuvuga icyo ushaka, ariko hirindwa imvugo zishora abantu mu macakubiri.
- Tuzashyigikira itangazamakuru ryigenga, rihabwe ubushobozi ndetse habeho isaranganywa ry’amasoko ya Leta mu bijyanye no kwamamaza, hashyirweho gahunda zifasha itangazamakuru ryigenga mu iterambere hanatangwa ubwisanzure mu gutangaza inkuru mu bwisanzure, hakorwe n’amavugururwa agenga itangazamakuru.
- Tuzongerera komisiyo y’uburenganzira bwa muntu ubushobozi ndetse n’abakozi.
- Tuzarwanya ruswa n’akarengane mu nzego zitandukanye, ndetse duharanira ko itegeko rishingiye ku ifunga n’ifungurwa ryubahirizwa mu gihugu.
- Kubijyanye no gusiragiza abafungwa, tuzashyiraho umurongo unoze wo kwegereza umugororwa gereza yegeranye n’umuryango we kandi kubahanishijwe ibyaha bidakomeye bazajya bahabwa umwanya wisanzuye wo gusurwa n’imiryango yabo.
- Tuzashyiraho itegeko ry’uko ku bagororwa bageze mu zabukuru n’abandi bafite indwara zidakira hazajya hakorwa amajonjora bitewe nuko bitwaye mu gihano bakatiwe kandi bakaba baramaze kwicuza icyaha barekurwa by’agateganyo bakarangiriza mu miryango yabo igihano gisubitse.
- Tuzaharanira ko haba ubwisanzure mu mikorere y’imiryango itegamiye kuri Leta igamije uburenganzira bwa muntu, hashyirweho na gahunda yo kuyongerera ubushobozi.
- 4. IMIYOBORERE MYIZA
4.1 IMIYOBORERE MURI RUSANGE
4.2 UKO BIMEZE UBU
Gahunda za Leta zigwa gitumo abaturage hatabayeho kubategura (mobilization). Urugero: mutuelle de santé aho nanubu abaturage bacibwa mu masoko n’ahandi bashaka kubona service ngo ntibafite mutuelle bakamburwa imitungo yimukanwa ku mbaraga kandi umutungo w’umuntu ari ntavogerwa, gahunda y’imihigo iri mumagambo kuburyo ushaka resultat ukayibura,itotezwa ry’abazunguzayi ritarabonerwa umuti aho gushaka igisubizo ahubwo hagashakwa imyanzuro ikakaye yo kubahutaza, aho abanyarwanda bamwe bahabwa serivise hashingiwe ku ishyaka barimo.
Akagali ariko gafite abakozi bake badafite ubushobozi, aho inzego zibanze zitihagije mu gufata ibyemezo bireba abaturage bitemejwe n’inzego z’umutekano.
Kuba mu itorero ry’igihugu hamwe na hamwe hakorerwa icengezamatwara ry’Ishyaka riri ku butegetsi.
4.3 ICYO TUZAKORA
- Tuzashyiraho politiki y’imiyoborere ihamye yo kumenyesha abaturage ibigiye kubakorerwa ndetse no kubagisha inama no gufatira hamwe ibyemezo.
- Tuzashyiraho umurongo wo gukura abazunguzayi mu mijyi hashyirwaho ikigega cyo kubaha amahugurwa yo kwihangira imirimo no kubaha inguzanyo kugirango bakore mu buryo butari akajagari babumbirwe mu makoperative y’ubwisungane bahabwe n’ibirango kugirango bakore umurimo utari mu kajagari.
- Tuzashyiraho gahunda inoze y’Itorero ry’Igihugu abarijyamo barijyemo barikunze dore ko nubwo abenshi barijyamo bamwe baba batumva impamvu zaryo kandi tuzashyiraho gahunda ihamye itagize aho ihuriye n’icengezamatwara ry’ishyaka.
- Tuzongerera utugali n’imidugudu ubushobozi kuburyo Akagali kazaba gafite abakozi 4, tuzashakira abayobozi b’utugali imodoka zihendutse mu rwego rwo kwihutisha akazi, abayobozi b’utugali n’imidugudu bahabwe amahugurwa anyuranye. Tuzashyiraho itegeko rivuguruye aho Mayor atagomba kugiraho yivanga mu mashyaka ahubwo arumukemurampaka w’amashyaka kandi hazajye haba amatora aziguye kugirango umuturage atore uwo azi neza ko azamuyobora.
- Tuzashyira kurwego rw’umurenge ikigo gifasha abari n’abagore bahohotewe.
- Tuzateza imbere ubwigenge bwimiryango itegamiye kuri Leta (Civil Society) kandi tunabashishikarize kugira uruhare muri politiki no gukora ubushakashatsi kubijyanye no gutegura imishinga y’amategeko n’ingamba mwiterambere.
- 5. UMUTEKANO N’UBUSUGIRE BW’IGIHUGU
5.1 UKO BIMEZE UBU
Ku bijyanye n’umutekano w’igihugu, haribigomba kunozwa. Kuba hakiri ubushotozi ku mipaka y’uRwanda, kuba buri munsi haraswa abafungwa bagerageje gutoroka abacungagereza, kuba nanubu harabantu baburirwa irengero, ubwicanyi mungo, kuba umushahara w’abapolisi n’abasilikare ukiri hasi cyane ukurikije igiciro cyo ku isoko uko kigenda kizamuka kandi izi nzego zikora akazi kavunanye, ikibazo cy’ubufasha bw’intica ntikize y’ubufasha buhabwa abavuye kurugerero.
5.2 ICYO TUZAKORA
- Nta mutekano, nta majyambere kandi umutekano n’ingenzi mu miyoborere y’igihugu, tuzaharanira kubungabunga ubusugire bw’igihugu.
- Ku bijyanye n’imitwe yitwaje intwaro, tuzakaza umutekano ku mbibi z’u Rwanda hakoreshejwe ibyuma by’ikoranabuhanga rigezweho, ikindi nuko tuzategura uburyo bwo kuganiriza iyo mitwe hagamijwe gushyira intwaro hasi no kubinjiza m’ubuzima busanzwe cyangwa kubabyifuza bagakomereza mu Ngabo z’Igihugu.
- Tuzateza imbere umubano mwiza n’amahanga duhereye ku bihugu duturanye kugira ngo inkuta zose zitubuza gusabana no guhahirana zivanweho.
- Kubijyanye n’impfu za buri munsi z’abafungwa, abashinzwe umutekano bazongererwa ubumenyi kuburyo igihe umufungwa atorotse bashobora kumufata mu bundi buryo kurasa akaba aricyo gisubizo cyanyuma kandi akaraswa ahantu hatari mu cyico.
- Kubantu baburirwa irengero Komisiyo y’Uburenganzira bwa Muntu izahabwa ubushobozi bwo gukurikirana irengero ryabo bantu bivuze ko ntaho izaba ihejwe kwinjira.
- Tuzazamura umushahara w’abasilikare n’abapolisi dushingiye ku biciro by’ifaranga uko rihagaze ku isoko.
- Tuzashyiraho Inama nkuru y’Igihugu y’umutekano (National Security Council-Conseil National de Securité) uru rwego rukazafasha inzego za gisivile n’inzego za gisirikare gufatanya gukemura no gukumira ibibazo by’umutekano n’abasivile babigizemo uruhare.
- Tuzashyiraho Politiki ikumira inzego z’umutekano kutivanga m’ubutegetsi bwite bwa Leta mugufata ibyemezo.
- Tuzashyiraho Politiki yo kwongera ubushobozi bw’igisirikare cyacu mukurinda umutekano w’igihugu n’imbibi zacyo ndetse tubongere ubushobozi bwo kubungabunga umutekano mpuzamahanga (International peace keeping operations).
- Tuzubakira abasirikare ndetse n’abapolisi amacumbi bareke kurara mumahema cyangwa ku gasozi.
- Tuzaharanira ko abanyarwandakazi bagira uruhare mu bikorwa byo gushaka amahoro, no kubungabunga umutekano.
- Tuzashyiraho gahunda yo gufasha no kwigishwa ibijyanye n’imyuga abasirikare bavuye kurugerero kugira ngo basubizwe mu buzima busanzwe bagire imibereho myiza.
- Tuzashyiraho Politiki iteza imbere umutekano w’abanyagihu kurusha umutekano w’imbibi, tuzongerera imbaraga Police y’Igihugu kurindira umutekano n’ituze abenegihugu.
- Tuzashyiraho politiki n’ingamba zizaha umutekano n’ubuziranenge kubiribwa.
- Tuzashyiraho ingamba zo guteza imbere abasirikare bavuye kurugerero ndetse n’abamugariye kurugamba.
- Tuzishyura amafaranga abasirikare bahagaritse Jenoside yakorewe abatutsi arenga amezi atandatu bakoze badahembwa kuko icyo gihe ntabushobozi bwari buhari ariko ubu bukaba buhari.
- Nta Gihugu cyagera k’umutekano gihutaza amahoro cyangwa giteza intambara.
- Amahoro si intego gusa ahubwo ni inzira iyakugezaho.
6. ITANGAZAMAKURU
6.1 UKO BIMEZE UBU
Itangazamakuru ryo mu gihugu cyacu nta bwisanzure rifite. Kuba ibinyamakuru byigenga bimaze gufunga imiryango ari byinshi _ bitewe nuko ntabuvugizi buhagije ribona; kuba kandi amasoko yose ya leta yihariwe n’ibitangazamakuru bya Leta; kuba kandi nta Ministeri ishinzwe itangazamakuru ngo ikore ubuvugizi no guhuza ibikorwa byaryo; ibyo byose bituma itangazamakuru ridindira kandi bikaba n’intambamyi y’itangazamakuru.
6.2 ICYO TUZAKORA
- Tuzashyiraho Ministeri y’Itangazamakuru tunashyireho itegeko ry’isaranganya ry’amasoko yo kwamamaza hagati y’ibinyamakuru byegamiye kuri leta n’ibinyamakuru byigenga.
- Tuzashyiraho ikigega gitera inkunga itangazamakuru ryijyenga (Rwanda Media Development Fund).
- Tuzashyiraho itegeko rirengera abanyamakuru mu kazi kabo ribaha ububasha bwo kunenga no gutanga ibitekerezo byabo ariko badasebanya cyangwa ngo bashore abanyarwanda mu macakubiri.
- Tuzavugurura Itegeko rigenga itangazamakuru mugihe umunyamakuru akoze ikosa ari mu kazi agomba kubiryozwa hisunzwe Itegeko Mbonezamubano.
- Tuzashyigikira itangazamakuru ryigenga kugira ngo nibura hasohoke ibinyamakuru byandika ku mpapuro bitanu buri munsi mundimi zose zikoreshwa m’u Rwanda.
- Tuzakomeza gushishikariza abikorera kugiti cyabo gushora imari mw’itangazamakuru.
- Tuzateza imbere ubwigenge bw’itangazamakuru (independence of media) no gukora kinyamwuga.
7 IMIKINO N’IMYIDAGADURO
7.1 UKO BIMEZE UBU
Politiki y’imikino n’imyidagaduro iri hasi aho uhereye hejuru kugera hasi. Kuba ikipe y’igihugu y’umupira w’amaguru itarabona ubushobozi bwo kuba yarenga umutaru mu rwego mpuzamahanga kandi amafaranga ayigendaho akaba arumurengera; kuba mu Rwanda nta shuri ryigisha football ry’ababigize umwuga; kuba mu Rwanda dufite ishuri rimwe rukumbi rya muzika kuba ibibuga by’umupira aribike; kuba ku murenge nta mukozi ubishinzwe ngo ahuze ibyo bikorwa byose bikaba ar’imbogamizi kandi bishobora no gukurura urubyiruko kwiroha mu biyobyabwenge.
7.2 ICYO TUZAKORA
- Tuzongerera ikipe y’igihugu Amavubi ubushobozi aho tuzashyira imbere abatoza b’abanyarwanda;
- Tuzashyira amakipe yigisha football muri buri Ntara;
- Tuzashishikariza abashoramari gushora imari muri football n’indi mikino n’imyidagaduro;
- Tuzashyira kuri buri murenge umukozi ufite mu nshingano imikino n’imyidagaduro, kandi tuzashyira muri buri murenge ikibuga cy’umupira w’amaguru n’indi mikino;
- Tuzashyiraho ishuri rya muzika n’ubuhanzi (Music and Art) muri buri karere;
- Tuzubaka Stade Olympique muri buri Ntara ikazaba ifite aho gukorera imikino n’imyidagaduro;
- Tuzashishikariza abikorera kugiti cyabo gushora imari mu bikorwa by’imikino n’imyidagaduro;
- Tuzashyiraho amashuri yigisha iby’imikino n’imyidagaduro muri buri Karere; kandi
- Tuzashyiraho gahunda y’integanyanyigisho mu mashuri abanza n’ayisumbuye ku mikino n’imyidagaduro.
8 UBUTAKA
8.1 UKO BIMEZE UBU
Itegeko ry’ubutaka ribangamiye abaturage aho abaturage bafite ubutaka bugizwe na gakondo ya basekuruza babo ariko Leta ikaba yarashyizeho itegeko rivuga ko ubutaka arubwayo.
8.2 ICYO TUZAKORA
- Tuzavugurura itegeko rigenga politiki y’ubutaka mu Rwanda ku buryo rizagena imicungire yabwo muri bimwe bikubiye muri iryo itegeko nuko ubutaka buzaba buri mumaboko y’umuturage nta muntu uzongera gukodesha ubutaka kuri Leta;
- Tuzakuraho umusoro w’ubutaka bityo ubutaka busubire mu maboko yabenebwo.
9 GUTEZA IMBERE UMURIMO
9.1 UKO BIMEZE UBU
Politike yo guteza imbere umurimo yaradindiye dore ko ibivugwa byose bihera mu magambo kuko m’ urubyiruko hari abashomeri benshi.
Amasoko ya Leta ndetse n’utuzi biracyavugwamo ruswa n’icyenewabo.
9.2 ICYO TUZAKORA
- Tuzanoza neza kuburyo bukwiriye politiki y’igihugu yo kwihangira umurimo, hashyirweho Ikigo cy’Igihugu gishinzwe guhanga umurimo (Rwanda Employment Board) kizashyiraho (Centres d’Information sur l’Entreprenariat) muri buri Karere;
- Tuzatoza urubyiruko kwihangira umurimo kandi tubashyirireho amahungwa mensi ku guhanga umurimo;
- Tuzashyiraho ikigenga kizajya gifasha mu mishinga mito ibyara inyugu kigamije urubyiruko, abagore n’abari.
10 UBWITEGANYIRIZE
10.1 UKO BIMEZE UBU
Kugeza ubu politiki y’ubwiteganyirize hari byinshi inengwa. Abageze mu zabukuru bahabwa amafaranga y’ubwiteganyirize y’intica ntikize atajyanye n’ibiciro biri ku isoko ahubwo ugasanga imisanzu bagiye bizigamira igenda yubaka amazu adafite abayakoreramo kandi igatinda kubageraho.
10.2 ICYO TUZAKORA
- Tuzongerera umisanzu y’abageze muzabukuru bajye bakira amafaranga ajyanye n’igiciro kiri ku isoko.
- Mu rwego rwo kuzamura imibereho myiza yabageze mu zabukuru tuzashyiraho ikigega cy’imari kibagenewe (Pension Saving Scheme) aho bazajya babona n’inguzanyo k’umushahara bashobore no kwikorera imishinga mito ibyara inyungu.
11 UMUCO
11.1 UKO BIMEZE UBU
Haracyariho ibibazo. Mu Itorero ry’ Igihugu aho ryigisha gahunda z’Ishyaka aho kuba itorero ry’igihugu. Ururimi rw’ Ikinyarwanda ruri gucika mu mashuri.
11.2 ICYO TUZAKORA
- Tuzavugurura gahunda y’itorero ry’igihugu kugira ngo rye kuba umuyoboro w’icengezamatwara ry’imitwe ya Politiki ahubwo ribe umusingi wo kwigisha no gusigasira umuco nyarwanda.
- Tuzashyiraho gahunda yo kwigisha ururimi gakondo rw’ikinyarwanda mu mashuri abanza, ayisumbuye na Kaminuza.
- Tuzashyiraho inzu ndangamurage muri buri Karere (Museum).
12 UBUREZI, UBUSHAKASHATSI N’IKORANABUHANGA
12.1 UKO BIMEZE UBU
Iyo uvuga uburezi mu Rwanda uba uvuga ibibazo byinshi: imibereho ya mwalimu ikiri hasi cyane; ireme ry’uburezi riri hasi cyane; politiki yiswe iyuburezi kuri bose yimura umunyeshuri watsinze n’uwatsinzwe; aho abarimu barera abanyeshuri nta gitsure; kuba diplome ziboneka ku bwinshi ariko ntabumenyi; ibigo byigenga biri gufunga umusubizo kubera kubura abanyeshuri; gahunda y’imyaka icyenda (9 years basic education) na (12 years basic education) aho abiga muraya mashuri badafite ibikoresho bihagije; ndetse n’abarimu bashoboye hamwe n’amashuri y’imyuga atagira ibikoresho bibafasha mu masomo yabo.
12.2 ICYO TUZAKORA
- Tuzamura Ireme ry’Uburezi twongere imbaraga m’ubushakashatsi ndetse n’imibereho myiza ya mwalimu_ cyane cyane mwalimu harimo kumwongerera umushahara ujyanye n’igihe;
- Tuzamura ireme ry’uburezi nkuko twabivuze haruguru mu gihe mwalimu azaba afite ubuzima bwiza n’ireme ry’uburezi rizazamuka, tuzongerera ubushobozi abanyeshuri biga muri (9 &12 years basic education), ubushobozi bw’ibikoresho ndetse n’uburyo bw’abalimu bo mu mashuri y’ikitegererezo (Ecole Secondaire de reference) ya Leta babe batanga n’amasomo mu mashuri anyuranye;
- Hazabaho kandi n’isaranganya ry’ama laboratoire, hazashyirwaho amategeko agena imyigire n’imyigishirize anoze kuburyo umunyeshuri yiga yumva ko gutsindwa bishobora kumugiraho ingaruka nko gusibizwa n’ibindi kuburyo biga bashyizeho umwete. Politiki y’imyuga izatezwa imbere hajyeho umushinga ngoboka wo gushyigikira amashuri y’imyuga mu kubona ibikoresho;
- Tuzashyira muri buri Umurenge amashuri y’imyuga hashyirwemo amashami ajyanye n’ibyo abatuye muri ako gace bakeneye byabateza imbere (centres d'enseignement rural et artisanal intégré);
- Tuzibanda no kuri ibi bikurikira
- Gahunda y’amashuri y’inshuke izakomeza kwitabwaho, ayo mashuri ahabwe ibikoresho bigezweho abakozi bayo bashyirwe mu ngengo y’imari ya Leta;
- Buri Akagali kazagira ishuri ry’inshuke;
- Tuzita cyane kuri gahunda yo kuringaniza cyane agaciro ko kwigisha mu ndimi z’igifaransa n’icyongereza;
- Tuzashishikariza ababyeyi kwita k’uburere bw’abana babo.
13 URWEGO RW’UBUVUZI
13.1 UKO BIMEZE UBU
Hari indwara zikomeje kugaragara kandi zizahaza abanyarwanda: umutima, cancer, diabete, umuvuduko w’amaraso;
Hari imirire mibi nayo igenda irushaho kwiyongera umunsi ku munsi ikagira ingaruka y’imikurire mibi ku bana ndetse n’impfu za hato na hato.
Ku birebana n’ubuzima bw’umwana, haracyagaragara ibipimo bikiri hejuru by’abana bagwingira, aho imibare rusange igaragaza 44% by’abana bagwingira_icyo kibazo kikaba cyiganje cyane mu ntara y’iburengera zuba mu turere turimo aka ngororero kari ku gipimo cya 39% by’abana bagwingira, kakaba kaza ku mwanya wa gatatu mu kugira umubare w’abana bagwingira nyuma ya Rutsiro na Rubavu nkuko bigaragazwa n’ubushakashatsi bwakozwe mu mwaka wa 2014. Mu mpamvu abaturage batanga zitera kugwingira mu bana babo zirimo ubukene bwa bamwe mu baturage, ubujiji, kutagira amazi meza kandi ahagije, ubutaka buto nabwo batakemererwa guhingamo ibihingwa bitandukanye ahubwo bahatirwa guhinga igihingwa kimwe cyatoranijwe_ ibyo bikabagiraho ingaruka zo kwihorera ku indyo imwe ari nayo nyirabayazana y’imirire mibi n’ibiryo bidahagije mu bana babo.
Abantu benshi bafite imirire mibi yabaye karande, ibiryo biri mu gihugu ugereranije n’umubare w’abatuye m’u Rwanda nibike, ibyo bikaba ari ikibazo gikomeye gikeneye kubonerwa umuti.
13.1 ICYO TUZAKORA
- Tuzakomeza gukangurira no kwigisha abanyarwanda by’umwihariko ababyeyi b’abagore ku bijyanye no gutegura indyo yuzuye;
- Tuzashyiraho kandi ikigombonezamirire kuri buri kigo nderabuzima (poste de santé) muri buri kagari duhereye ahagaragara imirire mibi kurenza ahandi mu rwego rwo kwegereza abaturage servisi z’imirire myiza nk’imwe mu nkingi z’ubuzima burambye;
- Tuzashyiraho integanyanyigisho ku birebana n’ubuzima bw’imyororokere mu mashuli abanza n’ayisumbuye;
- Tuzaharanira ko buri munyarwanda wese abona urukingo ku ndwara zikingirwa kandi ku buryo butagoranye tunashishikarize ku buryo buhoraho kwirinda no kurwanya indwara cyane cyane indwara ziterwa n’isuku nke;
- Hazashyirwaho uburyo bwihariye bwo gukumira indwara zandura ziturutse mu bindi bihugu hatangwa ku baturage b’ibyiciro byose inkingo ku ndwara zikingirwa hanakorwa ubukangurambaga no kwongerera ubumenyi ku ndwara zitagira urukingo basobanurirwa ibimenyetso by’indwara zimwe na zimwe n’uburyo zandura kugirango birinde inzira zose zishobora gucamo mu rwego rwo kuzikumira;
- Tuzashyiraho gahunda z’abajyanama mu mirire na Komite z’abajyanama ku utugali;
- Tuzagaburira abana bafite amezi 6-59 ibiryo bifite intungamubiri;
- Tuzatanga amatungo kungo azakamirwa abana bafite imirire mibi ikabije.
14 UBWISUNGANE N’UBWISHINGIZI BW’INDWARA N’IMITANGIRE YA SERVICE
14.1 UKO BIMEZE UBU
Ubwitabire bw’ubwisungane mu kwivuza bukomeje kugenda bugabanuka ndetse n’abayitabira usanga bajyenda bigurintege . Mu mpamvu abaturage batanga zibibatera zirimo kuba umusanzu wajyaga utanga na buri muntu ugize umuryango wazamuwe ukava ku 1000 ukajyera kuri 3000 hatitawe ku mikoro yabo; no kuba abaturage nta ruhare bagira mu kwishyiriraho abayobozi babacungira umusanzu; guhabwa serivisi nabi; kuba hari ubwoko bwinshi bw’indwara abaturage bakoresha ubwisungane mu kwivuza (mutuel de sante) batemererwa kuvurwa; kubura kw’imwe mu miti ku bitaro no kubigonderabuzima bigatuma abarwayi boherezwa mu maguriro y’imiti (pharmacy) yigenga gushakirayo iyo miti kandi ntibasubizwe amafaranga;
Ku bitaro bimwe na bimwe haracyaboneka abaganga barangarana abarwayi bakabakira batinze hakaba naho usanga umuganga adatinya gusuzugura no gutuka umurwayi waje umugana; akenshi biterwa no gukoresha abaganga usanga batarabigize umwuga ahubwo ari ugushaka amaramuko.
Ku bigo byigenga bitanga ubuvuzi n’ibitanga ubwishingizi bw’ubuzima; igiciro kiracyari hejuru usanga bitorohera benshi kububona.
14.2 ICYO TUZAKORA
- Ishyaka Riharanira Demokarasi no Kurengera Ibidukikije mu Rwanda (DGPR) riremera kandi ryizeza abaturarwanda ko hazashyirwaho nibura ikigo nderabuzima (poste de santé) imwe muri buri kagari gifite ubushobozi buhagije mu kuvura indwara zikunze kwibasira rubanda rugufi, kandi icyo kigo kigomba kugira igishushanyombonera cyizwe neza kugira ngo ibikoresho biteganyijwe gukoreshwamo bigaragare neza kandi hakorwe gahunda yo kubifata neza no kubisimbura igihe bishaje cyangwa byangiritse;
- DGPR izakomeza gutanga umusanzu ugaragara ku bikorwaremezo no kwongerera ubushobozi abakozi mu rwego rwo guteza imbere imitangire myiza ya service mu nzego zose;
- DGPR kandi irizeza ko uburyo bwizewe kandi buhoraho bwo gutabara abarwayi ndetse n’indembe hatangwa hanashyirwa imbangukiragutabara byibuze ebyiri (2) kuri buri kigo nderabuzima no gushyiraho umuhanda ukoze neza worohereza abarwayi kugera kwa muganga bitagoranye, bizaba mu nshingano zayo z’ibanze izashyira mu bikorwa;
- Tuzashyiraho ibigo nderabuzima kuri buri murenge (Centre de Santé) byujuje ibyangombwa haba mu mitangire ya service, mu ikoranabuhanga, ku bikoresho ndetse n’inyubako_ ku buryo ubuvuzi buhatangirwa buzaba ari ubuvuzi bwo mu rwego twibonamwo kandi rushimwa na buri wese kandi kuri ibyo bigo hakaba hashobora kuboneka inzobere ku ndwara;
- DGPR izaharanira ko hashyirwaho ibitaro byo ku rwego rw’intara bijyanye n’igihe, ku bumenyi inzobere mu buvuzi butandukanye cyane cyane indwara ziboneka mu bihugu bihana imbibi n’igihugu cyacu, ibikoresho n’ikorana buhanga, ndetse n’inyubako. Kubera ko mu Rwanda hagizwe ahanini n’imisozi ibitaro by’intara bigomba kugira indege yo gutabara abarwayi n’indembe mu rwego rwo kugabanya impfu ziterwa no kudatabarwa kugihe;
- Ku birebana n’abaganga barangarana abarwayi ndetse bikarangira abenshi bahasize ubuzima, tuzashyiraho inyigisho zihoraho n’amategeko ndetse n’amabwiriza yihariye ndetse n’ibihano ku bakomeje kugaragarwaho iyo myitwarire mibi;
- DGPR izateza imbere ubutabazi bw’ibanze ihugura abajyanama b’ubuzima ku buryo bwimbitse ku bijyanye n’ubutabazi bw’ibanze inatange n’ibikoresho byifashishwa;
- Tuzateza imbere ubuvuzi bwa Gakondo tushishikariza abanyarwanda gukunda imiti ituruka iwabo kuruta ikorerwa hanze kandi tuvugurure neza politiki n’amategeko y’ubuvuzi bwa gakondo;
- Tuzaharanira ko ibihugu byo mu karere k’ibiyaga bigari bihuza ubuvuzi hakemerwa ko ufite ikarita y’ubwisungane mu kwivuza (mutuel de santé) yakwivuriza muri buri kimwe mur’ibyo bihugu;
- Hazashyirwaho ikigega cya leta gishinzwe gutera inkunga abafite ubwisungane mu kwivuza (mutuel de santé) byabaye ngobwa ko bajya kwivuriza hanze y’urwanda kuko byagaragaye ko ari bo bakunze kugerwaho n’ingaruka nyinshi mu gihe boherejwe kwivuriza hanze;
- Tuzanoza imitangire ya Serivisi twongera abaganga b’inzobere n’ibikoresho by’ubuvuzi bugezweho;
- Tuzazana ibyuma kabuhariwe byifashishwa mu kuvura Cancer ( Nuclear medecin and Radiotherapy);
- Tuzongera umubare w’abaganga kukigero cy’umuganga umwe kubantu igihumbi (1000) n’umuforomo umwe kubantu ijana (100);
- Tuzashishikariza abikorera gukora inganda zikora imiti n’ibikoresho byo kwa muganga (pharmaceutical industries).
15 UBUKUNGU
15.1 UKO BIMEZE UBU
Nkuko bigaragarako Politiki y’imisoro mu Rwanda ikigaragaramo ibibazo by’umwihariko imisoro ku bukode bw’amazu, imisoro ku bubukode bw’amasambu n’imisoro ku bacuruzi bato;
Haracyagaragara kandi ikibazo cy’ibihano n’amande bihabwa abasoreshwa bakerewe gutanga imisoro kandi rimwe na rimwe biba byatewe n’impamvu zitabaturutseho;
Haracyagaragara amoko y’imisoro menshi afite amategeko n’amabwirinzi ayagenga urugero: KVCS, Umusoro w’umutekano, umusoro w’isuku nibindi_ ariko yose abangamira cyane cyane abacenye.
15.2 ICYO TUZAKORA
- Tuzashyiraho ikigo cyigenga gihuza abasoreshwa na RRA kikazaba gishinzwe kwakira ibibazo by’abasoreshwa ku buryo mu gihe habayeho guhohoterwa ku musoreshwa cyangwa atanyuzwe n’ibyemezo byamufatiwe azajya yitabaza icyo kigo nkemurampaka;
- Tuzakuraho ibihano byose mu gihe bigaragarako umusoreshwa yakerejwe n’impamvu zitamuturutseho;
- Imisoro tubonako itagize icyo yahungabanya ku bukungu bw’igihugu izavaho;
- Tuzashyiraho gahunda yo gusoresha bitewe n’ubushobozi bw’usoreshwa (progressive taxation);
- Tuzateza imbere ubucuruzi kurwego mpuzamahanga tugamije kwongera ubukungu bw’igihugu cyacu.
16 IMISHAHARA
16.1 UKO BIMEZE UBU
Mu Rwanda haragaragara ikibazo cy’ubusumbane mu mishahara gikabije aho usanga hari ikinyuranyo kinini hagati y’umushahara uhabwa abayobozi bakuru ba leta n’uhabwa abakozi bo mu nzego zo hasi_aho usanga umushahara uhabwa aba bakozi utajyanye n’ibiciro ku isoko.
16.2 ICYO TUZAKORA
- Tuzashyiraho umushahara fatizo k’umukozi (minimum wage)usobanutse;
- Tuzagabanya imishahara y’ikirenga ihabwa abayobozi bakuru ba leta; tukanongera umushahara w’abakozi mu nzego zo hasi ku kigero cya 1:10 (urugero directeur mukuru ufiteRwF 1000000 y’umushara umukozi muto wo hasi azabaafite RwF100000).
17 UBWIKOREZI
17.1 UKO BIMEZE UBU
Politike y’ubwikorezi iracyafite ingorane nyinshi cyane kuba imihanda idahagije, nta buryo bwo gutwara abantu n’ibintu mumazi, kuba hari kwiharira amasoko ku masosiyete Leta ifitemo imigabane ndetse n’ishyaka riri k’ubutegetsi.
17.2 ICYO TUZAKORA
- Tuzongerera ubushobozi ama Koperative ashobore gukora no gutunganya imihanda neza;
- Tuzashaka amafaranga yo gukora imihanda;
- Tuzasana umubare mwinshi w’amateme n’ibiraro mu gihugu mu rwego rwo guteza imbere iterambere n’ubuhahirane;
- Tuzahanga imihanda mishya ihuza imirenge n’uturere;
- Tuzagabanya umusoro wakwa kubinyabiziga bitumizwa mu mahanga kugirango na rubanda ruciriritse rubashe kwigezaho imodoka, tunagabanye imodoka zishaje zihumanya ikirere;
- Tuzashyiraho politiki yo gukwirakwiza amato mato n’amanini agezweho mu biyaga binini n’ibito mu Rwanda, hashyirweho n’amashuri yo gutoza abadereva b’amato mu rwego rwo kugabanya impfu zo mu mazi no kwihutisha iterambere abo badereva bashirirweho n’impushya zo gutwara ayo mato (permis de conduire);
- Hazashyirwaho umurongo w’isaranganya ry’imirimo n’amasoko y’ubwikorezi kandi habe koroherezwa kubashoramari bato bifuza gushora imari mu bwikorezi.
- Tuzorohereza abatwara imodoka z’abagenzi (twegerane) kugira ngo bashobore gukora akazi kabo batavangirwa na Societe za Leta zitwara abagenzi.
18 GUTEZA IMBERE URUBYIRUKO
18.1 UKO BIMEZE UBU
Haraboneka ubushomeri bwinshyi n’ubumenyi buce mu rubyiruko hamwe ubufasha buce mu kuzamura urubyiruko hirya no hino mu gihugu hamwe no guhanga imirimo gucumbagira. Ikorana buhanga rijana imirimo imirimo myishi kurusha ihangwa naryo.
18.2 ICYO TUZAKORA
- Tuzashyiraho ikigega kizatera inkungandetse gitange n’inguzanyo amakoperative n’ibigo byishoramari by’urubyiruko;
- Tuzashyiraho umukozi ushinzwe urubyiruko k’urwego rw’umurenge;
- Tuzashyiraho gahunda yo kwongera ubumenyi no kwigisha imyuga urubyiruko kugira ngo bihangire imirimo biboroheye;
- Tuzagabanya ubushomeri murubyiruko buve 11% tugere 5%;
- Tuzashyiraho Banki y’amakoperative (Coperative Bank of Rwanda) izafasha gutanga inguzanyo ku makoperative y’abanyarwanda cyane cyane ay’urubyiruko;
- Tuzakuraho imisoro ku mishinga mishya y’urubyiruko mugihe cy’imyaka ibiri;
- Tuzashyiraho Centres zigisha siporo n’imyidagaduro ndetse no kuyikoreramo muri buri murenge.
19 UBUCURUZI
19.1 UKO BIMEZE
Haraboneka ibibazo binyuranye mu bucuruzi: ubumenyi n’ubushobozi buce, imisoro myinshi n’ibihano binyuranye kandi byinshyi, inguzanyo zitoroshye kubona na politiki zitanoze.
19.2 ICYO TUZAKORA
- Tuzashyigikira abikorera ku giti cyabo kugira ngo bongererwe ubushobozi k’umusaruro babonaga bityo bagurishe no mumahanga;
- Tuzateza imbere inganda ziciriritse n’izihambaye ariko zidahumanya ibidukikije (green and clean industries);
- Tuzateza imbere inganda zitunganya ibivuye mu bihingwa ( Agro-processing industries) n’umutungo wo mu butaka(mineral processing industries);
- Tuzashyiraho Banki iteza imbere ibyinjira n’ibisohoka (EXPORT-IMPORT BANK) korohereza abacuruzi.
20 UBUKERARUGENDO
20.1 UKO BIMEZE
Haracyari ibikorwa remezo bice by’ubucerarugendo, aboshoramari bace, benegihugu kutitabira gusura u Rwanda n’ibyiza byarwo n’ibiciro biri hejuru mu gusura ibyiza bitatse u Rwanda.
20.2 ICYO TUZAKORA
- Tuzashyiraho ibikorwaremezo biteza imbere ubukerarugendo ndetse dushishikarize abikorera kugiti cyabo tubaha agahimbazamusyi kandi tunabagabaniriza imisoro;
- Tuzateza imbere ubukerarugendo bwubahiriza gahunda yo kurengera ibidukikije (Eco-tourism);
- Tuzashishikariza abanyarwanda gusura ibyiza nyaburanga bitatse Urwanda ndetse tuvugurura ibiciro byubukerarugendo.
21 IBIKORWAREMEZO
21.1 UKO BIMEZE
Haraboneka imihanda mice, amazi adahajije, amashanyarazi adahagije mu gihugu n’ibikorwa remezo bijanye nabyo.
21.2 ICYO TUZAKORA
- Tuzubaka amavuriro, amashuri, imihanda, ibibuga by’indege, twongere amashanyarazi n’amazi meza;
- Tuzateza imbere imbaraga z’amashanyarazi zisubira (renewable energy generation. Transmission and distribution);
- Tuzateza imbere gahunda yo kwubaka amazu aciriritse abantu bashobora kugura biboroheye.
22 UBUHINZI N’UBWOROZI
22.1 UKO BIMEZE
Hari ikibazo cya politiki yo guhuza ubutaka kugihingwa kimwe, kuba yarateje ingaruka mbi nyinshi cyane, inzara yiswe NZARAMBA dore ko nta n’ibiganiro byahabaye hagati y’ubuyobozi n’abaturage (Land consolidation). Iyi gahunda yagize ingaruka no kumahame ya Demokarasi kuko ibuza umuturage guhinga icyo yifuza mu murima we.
Hari ikibazo nanubu kuba Leta itarashobora gutandukanya ubutaka bugenewe guhingwa no guturwa.
Hari imishinga yagiye ikangurirwa abahinzi bagashoramo amafaranga ndetse na Leta ubwayo igashoramo amafaranga menshi bikarangira iyo mishinga ntacyo igezeho n’abaturage bakabihomberamo.
22.2 IBYO TUZAKORA
- Tuzanoza neza politiki y’imiturire n’imyubakire aho tuzakoresha inyigo yo gukoresha ubutaka buto mu gutura nkuko mu bihugu by’ubuyapani n’ahandi bigenda kugirango tubashe kurokora ubutaka buhingwa;
- Tuzashyiraho Bank iteza imbere ubuhinzi n’ubworozi ikazajya itanga inguzanyo ndetse itere n’inkunga imishinga y’abahinzi n’aborozi;
- Tuzashyiraho gahunda ihamye yo kuvomerera imyaka yo kumisozi ndetse no mubishanga kugira ngo bidufashe guhangana n’ikibazo cy’ibura ry’imvura mubihe by’izuba;
- Tuzongera imbaraga m’ubushakashatsi bw’ubuhinzi n’ubworozi;
- Tuzongera umusaruro w’ibihingwa bizana amadovize (ikawa, icyayi...) kukigero cya 20% ndetse duhuze abahinzi babyo n’amasoko yo hanze babe aribo bemeranya kubiciro;
- Tuzateza imbere gahunda yo kworora amatungo mato kandi tugenere itungo buri rugo;
- Ku kibazo cya politiki yo guhurizahamwe ubutaka bizaharirwa ubutaka bwa Leta n’abikorera kugiti cyabo ariko ubutaka bw’abaturage ntibuhurizwe hamwe;
- Tuzaha abaturage uburenganzira bwo guhinga ibyo bifuza, begerezwe abakangurambaga mu buhinzi (moniteur agri) babafashe guhinga kijyambere;
- Kubijyanye n’igihingwa kimwe, Tuzaharanira ko umuturage yihitiramo guhinga icyo ashaka bitewe n’ibimufitiye akamaro, naho ibyo guhinga igihingwa kimwe bikorwe n’abahinzi bagamije ubucuruzi mubuhinzi kuko aribo bafite ubutaka bunini (commercial farming) cyangwa bakoresha ubutaka bwa Leta;
- Mu kunoza gahunda y’ubuhinzi, tuzashyira muri buri Kagali umukozi ushinzwe ubuhinzi, aho abakozi bazajya basanga abaturage mu mirima yabo bakabaha inama mbonezamihingire (Extenstion Workers);
- Tuzashyiraho n’ikigega cy’ingwate kubahinzi n’aborozi (Rwanda Agriculture Support Fund), izi ngamba zose twavuze haruruguru zizarwanya, inzara umuhinzi agire agaciro mu mwuga umubere business kandi igiciro ku isoko ry’ibiribwa kigabanuke.
23 URWEGO RW’IBIDUKIKIJE
23.1 UKO BIMEZE UBU
Hari ikibazo cy’ubucukuzi bw’amabuye y’agaciro na kariyeri bukorwa mu kajagari hamwe na hamwe mu gihugu bubangamiye ibidukikije kuko hari aho usanga bamena imicanga, ibyondo n’ibitaka byavuye aho bacukuye ibyo bikagira ingaruka zirimo ibura ry’amazi n’ingufu z’amashanyarazi kubera gukama ku ingomero zitanga amashanyarazi_urugero ni urugomero rwubatswe kuri nyabarongo rwabuze amazi kubera isuri iterwa n’abacukura amabuye y’agaciro mu misozi iyikikije muri Ngororero;
Abaturage ntibarumva umumaro wo gufata amazi y’imvura kandi ibiyaga, inzuzi, ibishanga, biragenda bikama kubera isuri n’imyanda yoherezwamo;
Abaturage ntibarasobanukirwa umumaro wo kubyaza umusaruro umutungo kamere ( izuba, amazi, ibimera bikoreshwa mu buvuzi bwa gakondo... );
Haracyaboneka ikibazo cyo gutwika imisozi n’amashyamba n’itemwa ry’ibiti byo gucana n’ibyo kubakisha kandi hakaba nta bindi bicanwa bisimbura inkwi;
Abubaka amagorofa bakoresha ibiti byinshi ku bikwa ahakagombye gukoreshwa ibyuma, ibyo bikagira ingaruka y’igabanuka n’icyendera ry’ibiti n’ibinyabuzima bimwe na bimwe n’iyangirika ry’umutungo kamere;
Hari ikibazo cy’ubwiyongere bw’abaturage butajyanye n’ubukungu bw’igihugu bukomeje kuzamuka ibyo bikaba bigira ingaruka ku kwangirika kw’bidukikije;
Imiturire itatanye mu byaro n’isatagurwa rikabije ry’amasambu tutirengagije n’imyubakire y’akajagari hamwe na hamwe mu mijyi iteje ikibazo;
Itangwa ry’ibyangombwa ku masosiyete y’ubucukuzi bw’amabuye y’agaciro adashoboye amwe namwe hatabaye ubushishozi bikaba ingaruka z’impfu za buri munsi kubaturage bakora akazi mu birombe.
23.2 IBYO TUZAKORA
- Tuzakomeza gukangurira abaturage gukoresha amazi no kuyafata neza, ni muri urwo rwego Ishyaka DGPR rizafasha muri gahunda yo gufata amazi y’imvura hubakwa ibigega byo gufata amazi y’imvura kuri buri muturarwanda hagendewe ku byiciro by’ubudehe barimo bigakorwa na leta;
- Gukora amakarita mashya yerekana ahari amabuye y’agaciro n’ubwoko bw’amabuye buhaboneka;
- Tuzashyiraho umurongo usobanutse w’itangwa ry’ibyangombwa, ugiye kubihabwa habanze hakorwe igenzura riciye mu mucy;
- Gukurikiranira hafi no gukomeza amategeko agenga icukurwa rya kariyeri n’amabuye y’agaciro kugirango bitagira ingaruka ku misozi, ibishanga, n’imigezi;
- Gushyiraho uburyo buboneye bwo gukoresha umutungo kamere muri rusange no gukangurira abaturarwanda kubahiriza amategeko agenga umutungo kamere;
- Kongera ikoranabuhanga mugushaka ahari amabuye y’agaciro n’indi mitungo kamere itagaragaragara murwego rwo kugabanya gutengura imisozi no gushakisha amabuye n’indi mitungo kamere itagaragaragara;
- Gushishikariza banyiri amashyamba mu micungire myiza y’amashyamba no gukoresha neza ibiyakomokaho;
- Gushishikariza Ubuyobozi bwite bwa Leta, amashyirahamwe, nandi matsinda kubungabunga no kurengera ibidukikije;
- Tuzarwanya isuri ahantu hose hahanamye ku kigero cy’ijana kw’ijana;
- Tuzatera ibiti ahantu hose hakwiye kukigero cya mirongo itanu kw’ijana;
- Tuzateza imbere gahunda yo gutera ibiti bivangwa n’imyaka aho bahinga hose;
- Tuzarinda amashyamba ya Leta n’andi mashyamba ya Cyimeza;
- Tuzashyiraho ingamba zidufasha kurwanya ihindagurika ry’ikirere;
- Ntabwo tuzemerera inganda z’angiza cyangwa zirekura imyotsi ihumanya ikirere.
24 UBUBANYI N’AMAHANGA
24.1 UKO BIMEZE UBU
Ku rwego rw’ububanyi n’amahanga hari nanubu ibibazo byabaye ingorabahizi, kuba umwuka utari mwiza hagati y’u Rwanda n’uBurundi, RDC n’uBufaransa.
Abanyarwanda bahora bahutazwa kubera ingendo baba bakoreye muri ibyo bihugu bashinjwa ubugambanyi.
Abaturage nti barabona neza umusaruro uva mumiryango mpuzamahanga nka CEPGL na CEAC.
24.2 IBYO TUZAKORA
- Politiki y’ububanyi n’amahanga ya DGPR izashingira k’umuco w’ibiganiro n’amahoro (Dialogue and Peace);
- Tuzagarura umwuka mwiza mu bihugu dufitanye ibibazo aribyo: Burundi, RDC ndetse n’u Bufaransa;
- Tuzateza imbere imibanire myiza n’ibihugu duturanye ndetse n’imiryango y’ubukungu mu karere duherereyemo (EAC, SADC, CEAC, CEPGL na COMESSA);
- Tuzongera imbaraga muri gahunda yo kwihuza nk’Igihugu kimwe no kugira ifaranga rimwe mumuryango wa Africa y’uburasirazuba (EAC);
- Tuzashishikariza abaturage kubyaza umusaruro iyo miryango mpuzamahanga duherreyemo ndetse tugire uruhare rukomeye mu kubyutsa indi miryango y’ubuhahirane, tuzaharanira ko habaho kworohereza abashaka ibyangombwa byo kujya hanze mubindi bihugu bifuza gukora ubucuruzi bwambukiranya imipaka;
- Tuzateza imbere imikoranire myiza y’Inteko Nshingamategeko y’u Rwanda n’izindi Ntekonshingamategeko zo mubihugu byo mukarere duherereyemo nahandi kwisi hose.
- Tuzashyiraho ishuri ryigisha rikanahugura abadipromate bacu;
- Tuzateza imbere gahunda yo kwihaza muburyo bw’amafaranga y’umuryango w’ubumwe bw’Africa (AU);
- Kandi tuzakomeza gushimangira ubudahangarwa bw’igihugu cyacu tutabonwamo isura yaba GASHOZANTAMBARA ariko twemera ko igihe u Rwanda rwatewe rugomba kwitabara kandi hakoreshejwe ingufu zose zishoboka;
- Tuzashyigikira gahunda zo guteza imbere uburenganzira bwa kiremwa muntu n’imikoranire myiza n’imiryango mpuzamahanga iharanira uburenganzira bwa muntu, urugero (Human Rights Watch, Amnesty International, LDGL, RIPRODHOL, etc.);
- Tuzaharanira ko habaho imikoranire myiza hagati ya Leta n’umuryango w’abibumbye, umuryango wunze ubumwe bw’africa n’ibihugu by’iburayi cyane cyane umubano wacu ugashingira ku mahoro, uburenganzira bwa muntu na Demokarasi;
- Tuzaharanira ko Africa n’ibindi bihugu bikiri munzira y’amajyambere bigira ijambo munama nkuru y’umutekano y’umuryango w’abibumbye;
- Tuzaharanira ko Sosiyete Sivile n’indi miryango idaharanira inyungu ihabwa ijambo mumuryango w’abibumbye.
25 DEMOKARASI ISESUYE KANDI ISHINZE IMIZI
25.1 UKO BIMEZE UBU
Kuba urubuga rwa Politiki rukiri ruto, kuba hakiri inzitizi mukwandikwa kw’amashyaka ya politiki cyane cyane iyo avuze ko atavuga rumwe na Leta, kuba ntabiganiro mpaka biba cyane cyane kubibazo bikomeye by’igihugu, haracyariho ubusumbane imbere y’amategeko cyane cyane aho abayobozi bakingira ikibaba abanyuruje umutungo wa Leta, kuba imiryango idaharanira inyungu mike yita k’uburenganzira bwa kiremwamuntu, Tuzateza imbere ubwisanzure mu banyarwanda, haracyari ibigomba kuvugururwa mw’itegeko ry’amatora. Haracyari ikibazo cy’imikoranire y’inzego.
25.2 IBYO TUZAKORA
- Tuzashyigikira uburyo bwaguye muruhando rwa politiki ku banyarwanda bose ndetse banahabwe amahirwe angina;
- Tuzashyigikira ko leta yemera amashyaka atavuga rumwe nayo akanagira uruhare mu kubaka igihugu;
- Tuzasaba leta gushyigikira umuco w’ibiganiro mpaka kuri gahunda za leta, tunarebe neza niba ibiganiro bya politike bitabera gusa muri forumu y’amashyaka ya politike.
- Tuzasaba leta kuzajya igisha inama amashyaka atavuga rumwe nayo akahabwa mbere imbanzirizamushinga ya gahunda n’amategeko bya leta kugirango ashobore kongeramo ibitekerezo byayo;
- Tuzashyira ingufu mugushishikariza leta kureba neza niba koko abaturage bose barengerwa n’itegeko, bagafatwa neza kandi ku buryo bungana hagendewe kw’itegeko;
- Tuzashyigikira iterambere ry’abagore, urubyiruko, abana n’ababana n’ubumuga, n’abaturage batagira kirengera. Abahagarariye abagore bagomba kurenga inzego z’igihugu, bakeneye kandi kugira ababahagarariye mu nzego z’ibanze z’igihugu;
- Tuzashyigikira impinduka mu itegeko ry’amatora duharanira ko abiyamamaza biyamamariza mu duce baturukamo kuruta gutangwa ku rwego rw’igihugu;
- Tuzaharanira kumenya neza niba koko amashyaka atavuga rumwe na leta ahagarariwe mu nzego zose za komisiyo y’igihugu y’amatora;
- Tuzafasha tunashishikarize abaturage bose kugira uruhare mu guhitamo ababahagarariye muri guverinoma no kumenya neza niba koko abatowe baharanira inyungu z’abaturage;
- Tuzateza imbere ubwisanzure bwo guhurira hamwe, itangazamakuru kugaragaza ibitekerezo, amadini n’ubundi burenganzira bwa muntu;
- Ishyaka DGPR Rizateza imbere umuco wa Politiki wo gukorera mumucyo, kwihanganirana, kubazwa ibyo ushinzwe, kuvugisha ukuri, na politiki yita kubibazo by’abaturage kurusha uko bimeze ubu;
- Tuzashyiraho uburyo bworohereza buri wese kugira uruhare mubibazo bya Politiki no kubishakira ibisubizo bose hamwe;
- Ishyaka DGPR Rizateza imbere umuco w’ibiganiro mpaka hagati mumashyaka ya Politiki atumva kimwe ibintu ariko nyuma akagira aho ahuriza ku bwinyungu z’Igihugu;
- Twemera ko ubwisanzure bw’amashyirahamwe, mu kuvuga, mu bitekerezo no kugira uruhare mu bidukorerwa byateza imbere umuryango nyarwanda;
- Ishyaka DGPR Rizashyiraho inkiko zihariye zizasuzuma imanza z’abanyapolitiki bafunzwe n’abandi bazira ibitekerezo byabo kugira ngo abarengana barenganurwe bafungurwe;
- Hakenewe uburyo twibonamo bwo kungurana ibitekerezo, abaturage bagahabwa uburenganzira bwo kujya mu nama kandi bagatanga n’ibyifuzo byabo mu mahuriro y’abanyapolitiki;
- Tuzashishikariza abantu kumenya uburenganzira bwabo no kubuharanira;
- Tuzashyiraho inama z’abaturagi (Citizens Conventions), abaturagi bazashobora guhura nibura inshuro ebyiri mu mwaka (mu nzego zibanze, kuva ku mudugudu kugera ku ntara, hakaganirwa ku bibazo biriho, hakarebwa icyakorwa gikwiriye hanyuma ibitabonewe ibisubizo bigashyikirizwa Inama y’igihugu y’umushyikirano;
- Urwego rw’umuvunyi rurenganura abanyapolititi n’ibitekerezo byabo; Hazabaho urundi rwego rw’umuvunyi (Political Ombudsman Council) nk’ubundi buryo bwo kunganira izindi nzego zakurikiraniraga hafi imikorere y’abanyapolitiki n’ibitekerezo byabo, uru rwego rukaba ruzaba rugizwe n’abakomiseri baturuka mu mashyaka ya Politiki yemewe m’u Rwanda;
- Tuzashyiraho Komisiyo itera inkunga amashyaka ya Politiki aho izaba itanga ubushobozi bw’amafaranga ikanongera ubumenyi abakozi b’imitwe ya Politiki;
- Tuzavugurura itegeko rigenga amashyaka ya Politiki n’abanyapolitiki yemererwe kwakira inkunga ariko azajye atanga Raporo munzego za Leta z’ibishinzwe, iyi Komisiyo (Party Support and Donations Council) ikazaba ikazaba ihagarariwe n’abakomiseri baturuka mu mashyaka ya Politiki yose;
- Tuzashyiraho Ikigo cy’igihugu gishinzwe kwakira ibitekerezo by’imishinga y’amategeko biturutse mu baturage n’imiryango itegamiye kuri Leta (A Citizen-Driven Bill Office). Iki kigo kikazajya gikorana n’Inteko Nshingamategeko umutwe w’abadepite, hakazashyirwaho urubuga rwa Internet rutangaza ibyo bitekerezo byavuye mubaturagi, ibyo bitekerezo bikanatorerwa kuri internet byagera kubihumbi mirongitanu by’amajwi Inteko Nshingamategeko ikabyigaho igashyiraho umushinga w’itegeko;
- Tuzashyiraho Ikigo cy’igihugu gishinzwe Demokarasi, gushyiraho imirongo migari ngenderwaho ya politiki n’uruhare rwa rubanda mu byemezo bibafatirwa (Center for Democracy, Policy Development and Public Participation).
26 UBUMWE N’UBWIYUNGE
26.1 UKO BIMEZE UBU
Kuri Politiki y’ubumwe n’ubwiyunge igipimo ntikiragera kurugero rushimishije cyane, kuba hakiri ikibazo cy’impunzi cyabaye agatereranzamba, haba mu bihugu duturanye, no mu bihugu bya kure, impfu za hato na hato zishingiye kumacakubiri cyane cyane mubihe byo kwibuka, kuba imitima myinshi igifite ibikomere bikomoka kuri jenoside yakorewe abatutsi, kuba nta kigega gitanga indishyi kubasizwe iheruheru na jenoside, kuba harabacyekwaho icyaha cya Jenoside, batarashikirizwa inkiko, amadosiye y’ababuranishijwe n’inkiko Gacaca ntibishimire imikirize y’izo manza zaciwe na gacaca bajuriyemo ntibahabwe igihe cy’iburanishwa.
Kuba ururimi rw’igifaransa rutagikoreshwa mu mashuri ngo higishwe amasomo m’ururimi rw’igifaransa ndetse ntirunakoreshwe kurwego rungana ugereranije n’impuzandengo icyongereza gikoreshwaho muri serivise za Leta kandi hari benshi mu banyarwanda bize mururimi rw’igifaransa bikaba byarabaye inzitizi ikomeye mu bumwe n’ubwiyunge bw’abanyarwanda.
26.2 IBYO TUZAKORA
- Tuzaca ubuhunzi, dushyireho gahunda y’ibiganiro hagati ya Leta n’abatavuga rumwe nayo no hagati ya Leta n’abanyarwanda muri rusange.
- Tuzashyiraho INAMA KAMINUZA Y’IGIHUGU YO GUSASA INZOBE muri iyi nama hazatumirwa abahagarariye amashyaka, ari mu gihugu no hanze,sosiyete sivile, urugaga rw’abikorera, abavuga rikijyana n’Ihuriro ry’amadini, muri iyi nama habemo ibiganiro mpaka ku bibazo by’impunzi,imfungwa za politiki,ubwisanzure mu gutanga ibitekerezo, uburyo bwo kwigorora no gusabana imbabazi, kubwizanyukuri ku bibazo by’abanyarwanda,kurandura ivangura ry’amoko,kurwanya ubuhezanguni n’ingengabitekerezo ya Jenoside;
- Tuzakora ivugurura ry’amategeko ahana abagize uruhare mu mpfu zigenda zigaragara, tunashyireho gahunda z’ubukangurambaga k’uburyo bw’amahoro bukemura amakimbirane, tuzashyiraho ikigega gitanga indishyi kubasizwe iheruheru na Jenoside yakorewe abatutsi;
- Tuzongerera ubushobozi abashinzwe gukurikirana abakekwaho ibyaha bya Jenoside yakorewe abatutsi, Tuzongera umubare w’ibihugu dufitanye amasezerano yo guhanahana abakekwaho ibyaha;
- Tuzashyiraho gahunda yo kwihutisha imanza z’abajuririye imikirize y’imanza zo munkiko Gacaca;
- Tuzaharanira ko abakoresha ururimi rw’icyongereza n’igifaransa bahabwa uburenganzira bungana nkuko biteganwa n’itegeko nshinga ry’u Rwanda;
- Tuzashyiraho ikigega gifasha abasizwe iheruheru n’intambara yo kubohora Igihugu mbere ya Jenoside na nyuma yaho icyo Kigega kandi kizafasha imiryango yasigaye y’abasirikare baguye kurugamba rwo kubohora igihugu batishoboye;
- Tuzashyira imbaraga mubikorwa byo gufasha incike za Jenoside yakorewe abatutsi n’abana bavutse habayeho gufatwa kungufu kw’ababyeyi babo.


c: text/html

text:
Ese Imana ni yo iduteza imibabaro?
Icyo Bibiliya ibivugaho
Bibiliya igaragaza rwose ko atari yo. Yehova Imana ntiyari afite umugambi w’uko abantu bababara. Icyakora, ababyeyi bacu ba mbere bigometse ku butegetsi bw’Imana, maze bahitamo kwishyiriraho amahame abanogeye ku birebana n’icyiza n’ikibi. Bateye Imana umugongo maze bibagiraho ingaruka.
Ubu natwe tugerwaho n’ingaruka z’amahitamo mabi bagize. Ariko, ntabwo Imana ari yo nyirabayazana w’imibabaro igera ku bantu.
Bibiliya igira iti “igihe umuntu ahanganye n’ikigeragezo ntakavuge ati ‘Imana ni yo irimo ingerageza.’ Kuko Imana idashobora kugeragereshwa ibibi, kandi na yo nta we igerageresha ibibi” (Yakobo 1:13). Imibabaro igera kuri bose, hakubiyemo n’abo Imana yemera.

robotstxt: allowed

filter: keep


text:
Ikirango: NANBEI
Icyitegererezo : AMSZ
Digital Display Refractometer nigikoresho cyibanze cya optique hamwe nibikoresho bya digitale byateguwe nihame ryo kugabanuka.Nibyoroshye kandi byiza, byoroshye gukoresha, kandi bifite ecran nini ya LCD hamwe na digitale.Mugihe cyose igitonyanga cyicyitegererezo gishyizwe kuri prism, agaciro gapimwe kazerekanwa mumasegonda 3, gashobora kwirinda amakosa yibintu byabantu gusobanura agaciro.Gupima isukari iri mu byitegererezo by'amazi, ibiryo, imbuto, n'ibihingwa, ikoreshwa cyane mu nganda y'ibiribwa, inganda z’ibinyobwa, ubuhinzi, inganda zitunganya ibikomoka ku buhinzi, n'ibindi.
Icyitonderwa: Iki gikoresho gikozwe muburyo bukwiranye nibisabwa na sisitemu yo gucunga ubuziranenge bwa ISO9001-2008, kandi byarageragejwe mbere na mbere mbere yo kuva muruganda kugirango byuzuze ibisabwa.


text:
Umunyamabanga wa Leta muri Minisiteri y’Urubyiruko n’Umuco ushinzwe Umuco, Hon Bamporiki Edouard yasabye urubyiruko rwatangiye Itorere ry’Inkomezamihigo, kuzemera inshingano bazahabwa n’Igihugu kandi bakemera kuzikorana ibakwe.
Hon Bamporiki Edouard yabitangaje ubwo yatangizaga iri Torere ry’Inkomezamihigo ryitabiriwe n’Urubyiruko 550 rwaturutse mu Ntara zose ruteraniye i Nkumba mu Karee ka Burera.
Bamporiki yagaragarije uru rubyiruko icyo Igihugu cyabo kibakeneyemo, abibutsa ko inyigisho bazahabwa muri iri Torero zizabafasha kuzasohoza ibyo u Rwanda rubategerejemo.
Ati “Iyo mugeze igihe cyo gutumwa icyo ukora ni ukwitaba kare, kandi mwitabye kare u Rwanda rwemerewe kubatuma kure, mureke babatoze kandi mureke babatoranye kandi mureke babatume.”
Bamporiki yavuze ko ibyo bazakora bizatuma u Rwanda rwabo rugira ejo hafite icyizere bikazatuma imbuto zabyo zizagera no ku bazabakomokaho.
Yababwiye ko ibyo bakora byose bigomba kubakira ku ndangagaciro Nyarwanda zinabumbatiye izina ry’iri torero ryabo ry’Inkomezamihigo.
Yagize ati “Kuba Inkomezamihigo harimo amagambo abiri akomeye. Irya mbere ni ugukomeza, irya kabiri ni imihigo, iyo wamaze gusobanukirwa imihigo wiyemeza ko ugiye gukomeza, wihanganira ingorane uhuriramo na zo muri urwo rugendo kuko ntizibura”.
Bamporiki yeretse uru rubyiruko ibintu bine rukwiye guharanira ari byo “Gutozwa, gutora, gutoranwa no gutumwa. Ntawitoza umuntu baramutoza, ntawitoranya umuntu baramutoranya.”
Yababwiye ko iyo umuntu yamaze gutozwa haba hasigaye akazi k’uwatojwe kandi ko na we aba agiye mu ngamba agashyira mu bikorwa ibyo yatojwe.
Ati “Twemere kuba abahizi, twemere gukorera u Rwanda. Twemere u Rwanda rudutume kugira ngo abo mubereye bakuru bazasange u Rwanda rutaragwingiye, abatozwa none ni abatoza b’ejo, iyo utojwe, ntabwo utozwa nk’upfuba ngo bongere bagutoze. Mwaje mwitwa abatozwa muzataha mwitwa abatoza, mukwiye kwibaza ngo natoye iki nzatoza iki, iyo utatoye ntacyo utoza.”
Iri Torere ry’Inkomezamihigo ryitabiriwe n’urubyiruko 550 rurimo abakobwa bagera ku 120, ryatangiye tariki 11 Ukuboza rikazasozwa tariki 18 Ukuboza 2021.
RADIOTV10


text:
Gicumbi: Ingabo zubakiye abaturage Poste de Santé ya Mutandi
Uyu munsi mu murenge wa Mutete mu kagari ka Mutandi abaturage batashya ivuriro bubakiwe n’ingabo mu gikorwa cya Army Week, bishimiye cyane ko baruhutse urugendo rurerure bakoraga bajya kuri centre de Sante ya Musenyi.
Aba baturage bakoraga nibura 10Km bajya Musenyi kwivuza, ababaga barembye cyane bakubitikaga bikomeye. Ibi byatumaga hari benshi bivuza bya gakondo.
Jean Damascene Nizeyima utuye muri aka kagari avuga ko iyi nyubako yubatswe mu minsi 22 gusa, avuga ko ingabo zabikoze vuba cyane ubu bakaba batangiye kuhivuriza.
Major Gilbert Kabarisa uhagarariye ingabo muri Gicumbi yabwiye abaturage ko uruhare rw’ingabo atari umutekano gusa ahubwo rurimo no gufatanya nabo urugendo rwo kubaka imibereho myiza y’abaturage.
Kubaka iyi Post de Sante byatwaye amafaranga agera kuri miliyoni 10, abaturage uruhare rwabo muri ubu bufatanye rukaba ari miliyoni imwe.
Major Kabarisa ati “Umutekano w’Abanyarwanda uri mu byiciro byinshi kandi hose tubyisangamo, kubaho neza kw’Abanyarwanda bidutera Ishema.”
Benihirwe Charlotte Umuyobozi w’Akarere wungirije Ushinzwe Imibereho myiza avuga ko bishimishije cyane kubona ingabo zirajwe shinge n’umutekano w’abaturage ariko kandi n’uko bagira ubuzima bwiza.
Ati “ntimuzongere kurwara ngo muhere mu rugo, kandi ntimuzatume hagira ibyangirika kuko mwagize uruhare mu kuyubaka.”
Mutandi niko kagari, muri dutanu (Nyamabuye, Kabeza,Gaseke, Musenyi na Muutandi) tugize Umurenge wa Mutete, kari gasigaye kadafite poste de santé.
Iyi post de santé izafasha Abaturage bagera ku 5 792 bo muri aka kagari.
Gicumbi ngo haracyakenewe izindi Poste de sante zigera kuri 58 zo kunganira ibitaro bya Byumba, ingabo zizeza ko zizagira uruhare mu kugira ngo zubakwe.
Evence NGIRABATWARE
UM– USEKE.RW/Gicumbi


text:
TUMENYE BIBILIYA IGICE CYA KARINDWI: Umwami n’ abantu be Inkoni ya Aroni irabya III
Ibyiringiro by’ inkoni yumye…..
Ni iki cyatuma inkoni yumagaye izana uburabyo?
Ni iki cyatuma ubutayu buvamo imigezi?
Ni iki cyatuma uwari upfuye azuka?
Ni iki cyatuma unyotewe ashira inyota iteka ryose?
“.….Umuntu nagira inyota aze aho ndi anywe. Unyizera imigezi y’ amazi y’ ubugingo izatemba iva mu nda ye, nk’ uko ibyanditswe bivuga.” Yohana:7:37.
Ibinyoma bibiri
Nta kinyoma kiruta kuvuga ko uwapfuye atazuka, ariko ikindi kinyoma bihwanije gukomera, kivuga ko hari icyo upfuye yakora ngo azuke!
Hari abantu bamaze gufata umwanzuro ko ibyaha barimo batashobora kubireka. Bityo babayeho ubuzima bwo gukora nabi bakavuga ngo “IMANA NIBISHAKA NZAKIZWA”! ndetse bavuga ko ukijijwe yakomeza agakora ibyaha kuko umuntu adashobora kubireka! Ariko burya gukizwa ni ukureka ibyaha. (1 Petero:1:18)
Aba ngabo bavuga ko Imana ari yo yikiriza abantu ko twebwe nta ruhare tugira rwo kwakira agakiza k’ Imana. Ijambo ry’ Imana muri Yohana:3:16 ritangira rivuga ko Imana yadukunze twese ariko ishaka umuntu umwe wizera (ntibikiri muri rusange) maze agahabwa ubugingo buhoraho.
Imana yakunze abantu bose ariko abazajya mu ijuru si bose! Ahubwo ni umuntu wemera kwakira iyi mpano! Agakiza si igikorwa Imana ikora gusa, ahubwo ni igikorwa Imana ikorana n’ umuntu!
Abandi bigishijwe, ndetse banasabwa n’ amadini babarizwamo gukora imirimo myiza nko gufasha abakene, kwiyiriza, gusenga inshuro ku munsi, gutura amaturo menshi, kuririmba no kubyina. Bazi ko imirimo umuntu yakora ariyo imukiza. Baravuga ngo “IMANA IFASHA UWIFASHIJE” ubu buzima rero bubatera kubaho bashaka kwemeza Imana ngo ibahe agakiza, ariko bagakomeza kugira umutima wicira urubanza, bakumva batarababariwe ndetse bakibaza ikindi bakongeraho ku mirimo myiza bakoze ngo bahabwe amahoro mu mutima. Yesaya yavuze ko imirimo yose bageraje gukora itabakijije ahubwo yari imeze nk’ umwambaro ucitse imbere y’ Imana.(Yesaya:64:5).
Imirimo yose umuntu akora ngo yikize ni icyaha gikomeye, kuko ituma umuntu yiyita umukire ikamubuza kumenya ko ari umukene wo kubabarirwa. (Ibyahishuwe:3:17) iyi mirimo ibuza nyirayo kwakira agakiza k’ Imana. Agakiza si igikorwa umuntu yigezaho keretse abihawe n’ Imana.(Yohana:3:27)
Ukuri
Ubu buzima bwose ni ikinyoma, kuko agakiza si umuntu ukihereza, kandi Imana ntabwo igahereza umuntu udashaka kwakira iyi mpano! ibi byiciro byombi byizera ko agakiza ari impano ariko ntabwo basobanukiwe icyo agakiza aricyo!
Ese agakiza ni iki?
Agakiza ni imbaraga zirinda umuntu/ ikintu kwangirika: ni ubuzima burinda umuntu ibintu byose byatuma atagera ku cyiza Imana yamuteguriye aricyo kubana n’ IMANA. Kandi kubana n’ Imana si ubuzima dutegereje ahubwo ni ubuzima dufite niba koko twarakiriye iyi mpano y’ agakiza, kuko dutuye mu ijuru mu buryo bw’ umwuka! (Abefeso:2:6)
Agakiza kacu gahera mu bitekerezo dusoma mu ijambo ry’ Imana, bikatunezeza! Kuko burya ijambo ritagukoze ku marangamutima ngo unezerwe, birakugora kuryibuka no kuryumvira! Kandi burya ijambo utumviye ntabwo uryizera, kuko kwizera kutagira imirimo ahubwo kuri konyine kuba gupfuye.( Yakobo:2:26)
Agakiza kacu rero ni Yesu Kristo! Kuko wa mukiranutsi witwa Simiyoni amaze guterura umucunguzi wacu yavuze ko amaso ye abonye agakiza K’ Imana! (Luka:2:28) ndetse na Kristo ageze kwa Zakayo, yavuze ko agakiza kageze muri iyo nzu!
Umuntu nagira inyota aze aho ndi anywe…..
Abantu benshi bafite inyota, ibatera guhora basura imbuga za interineti, bareba indirimbo, bumva amakuru atandukanye, bagura ifatabuguzi ngo barebe imikino, bagura amafilime, banywa ibiyobyabwenge, bashaka inshuti……
Ariko aho kugira ngo inyota ishire irushaho kwiyongera, kuko birushaho gushyira umuntu kure y’ isoko imara inyota by’ ukuri (Yohana:4:13-14), ibi bituma bamwe biyanga iyo badafite ibyo bakunda, abandi bakumva ko ubuzima butuzuye batarebye umupira, batambaye ibigezweho, cyangwa bataguze filime igezweho!
Ariko ibi byose ni ugucurika ijambo ry’ Imana, kuko umuntu ugize inyota akwiriye gusenga, agasoma ijambo ry’ Imana, akaririmba, akiyiriza, akarushaho kwibuka Yesu Kristo, kuko ubuzima bwe twahawe ni bwo gakiza kacu; iyo turi kubwigana tugakora ibyo yakoze.
Mwemere kuba abagaragu bange
Munyigireho
Kuko ndi umugwaneza kandi
Noroheje mu mutima
Namwe muzabona uburuhukiro mu mitima yanyu
(muzashira amarangamutima yo kutanyurwa: inyota)
Matayo:11:29.
AGAKIZA NI UKWIGANA YESU!
624 total views, 2 views today
2 COMMENTS
-
Yesu abahe umugisha kubw’izi nyigisho Imana idufashe kuguma mu gakiza kayo
-
Murakoze cyane Imana ikomeze kubakomereza amaboko


text:
Ndasingwa Jean Chrysostome uzwi ku mazina ya Chryso Ndasingwa ni umwe mu bahanzi bashya bakomeje kugaragaza ko batanga icyizere.
Uyu muhanzi ukorera ivugabutumwa mu Itorero rya Newlife Bible Church Kicukiro, akomeje kwigarurira imitima ya benshi abinyujije mu bihangano bye bihumuriza abananiwe n’ababuze amahoro yo mu mutima.
Yavukiye i Nyamirambo mu Mujyi wa Kigali, akurira mu muryango w’Abakirisitu Gatolika ariko nyuma aza kwimukira mu itorero rya New Life Bible Church ari naho abarizwa kugeza ubu.
Chryso Ndasingwa kuri ubu umaze gushyira hanze indirimbo zirimo ‘Mu bwihisho, Wakinguye Ijuru, Ndakwihaye n’izindi. Ni umuramyi w’umuhanga mu kuririmba anicurangira gitari.
Mu buzima busanzwe ni umwarimu w’umuziki mu mashuri ya Africa New Life Ministries. Kuri ubu ari gusoza Kaminuza mu bijyanye na ‘Arts in Theology with Christian leadership’.
Covid-19 yamubereye imbarutso yo kumurika impano ye
Uyu musore watangiye umuziki wo kuramya no guhimbaza Imana mu buryo bw’umwuga mu bihe bya Covid-19, aho yagendaga aririmba indirimbo zo mu gitabo akazisubiramo mu buryo bugezweho.
Ni indirimbo zashyirwaga kuri YouTube ye, abenshi bakagaragaza ko afite impano kugeza ubwo nawe aje gushyira hanze indirimbo ye bwite yise ‘Mubwihisho’.
Mu gihe gito amaze mu muziki, amaze gushyira hanze indirimbo zitandukanye zirimo eshanu aherutse gusohora kuri EP [Extended play] ye yise ‘Wahozeho’.
Iriho indirimbo zirimo Ntajya ananirwa, Nta yindi Mana, Wahozeho ndetse na Biratunganye yakoranye na Uwineza Rachael.
Chryso Ndasingwa avuga ko ubutumwa buri kuri iyi EP bugaruka ku kongera kwibutsa abantu ko urukundo rw’Imana ruriho kandi ruzahoraho.
Yagize ati “Ep yose ikubiyemo ubutumwa bwo kumenya kandi ugahishurirwa urukundo rw’Imana uzirikana ko binyuze muri urwo rukundo igukunda ruzatuma n’ibisigaye ibikora kandi izagusubiza.”
Indirimbo za Chryso Ndasingwa muri rusange zibanda ku butumwa bwo kubwira abantu impamvu z’urupfu n’izuka rya Yesu Kristo n’inyungu bizanira uwizera wese.
Mu minsi ishize aherutse kuririmba mu gitaramo cyiswe ‘Igicaniro Concert’, gahunda nshya yashyizweho n’ikigo RG Consult gitegura ibitaramo ngarukakwezi.


text:
Abanyeshuri biga mu rwunge rw’amashuri rwa Nyagatovu mu Murenge wa Rubengera Akarere ka Karongi, baravuga ko badafata amafunguro ya saa sita kubera ko ababyeyi babo batatanze umusanzu usabwa ngo bagaburirwe ku ishuri, abayeyi nabo bakavuga ko kutawutanga ari ikibazo cy’ubukene.
Gahunda yo kurya ku mashuri ku bana bose yatangiranye n’uyu mwaka w’amashuri, gusa hari bamwe mu banyeshuri biga mu rwunge rw’amashuri rwa Nyagatovu batarya mu gihe bagenzi babo bo barikurya.
Bati “iyo turangije amasomo ya saa sita abandi bajya gufata amafunguro twe tugasigara twicaye, nyamara natwe tuba dushonje ariko ntabwo abayobozi batuma turya, kuko ntabwo twe amafaranga agomba gutuma dufatira amafunguro ya saa sita ku ishuri twari twayishyura”.
Bamwe mu babyeyi bavuga ko impamvu uwo musanzu udatangwa ari ubukene.
Bati“ natwe turabizi ko abana bacu babwirirwa, ariko se twaba tuyafite tukanga kuyatanga, ahubwo natwe turakennye ni yo mpamvu tutarayatanga ngo abana barye”.
Ntagahweje Magnifique umuyobozi w’urwunge rw’amashuri rwa Nyagatovu, avuga ko hari bamwe mu babyeyi banga gutanga umusanzu ku bushake.
Ati“ ntabwo bose ariko bakennye, hari nabanga kuyatanga kubushake ngo abana babo ntabwo barya ku ishuri kandi biga bataha, bagashaka ko bazajya baza kurya mu rugo”.
Umuyobozi w’ishami ry’uburezi mu Karere ka Karongi Hitumukiza Robert avuga ko hari ubundi buryo ababyeyi bakoresha badatanze amafaranga abana babo bakagaburirwa.
Ati“ nkaba baba badafite ubushobozi abayobozi baba babazi, bashobora kutabona amafaranga yo kwishyura ngo umwana asangire n’abandi, ariko akaba yagira ibikorwa runaka azajya akora ku kigo kigasimbuzwa y’amafaranga”.
Ni mu gihe ubuyobozi bw’akarere ka Karongi buvuga ko hari ubundi buryo ababyeyi bakoresha badatanze amafaranga kandi abana bakarya.
Mu ntangiro z’umwaka w’amashuri 2021-2022, watangiye mu kwezi k’Ukwakira, mu bigo bya Leta by’amashuri y’incuke n’abanza, nibwo hatangiye gahunda yo gufatira ifunguro rya saa sita ku ishuri kuri bose. Leta itanga amafaranga 56 y’u Rwanda ku munsi kuri buri munyeshuri n’ababyeyi bagashyiraho umusanzu wabo.
Eric Habimana na Basanda Oswald


text:
Mu rubanza rwa Bucyibaruta Laurent wahoze ari perefe wa Perefegitura ya Gikongoro rurimo kubera mu rukiko rwa rubanda i Paris mu Bufaransa,
Umutangabuhamya ufite abana batatu biciwe i Murambi, ndetse n’abagize umuryango we n’uw’umugabo avuga ku nzira y’umusaraba yanyuzemo. Avuga ko umuryango wabo wabayeho uhangayitse ko bazicwa, bazira ubugome bwashinjwaga umugabo we kuko yabonye aho bica se mu 1963, icyo yita jenoside itarahawe izina icyo gihe.
Nyuma y’ihanurwa ry’indege ya Habyarimana wari umukuru w’u Rwanda babayeho bihisha, aho basubiriye mu rugo haza abandi batutsi baza kuhihisha byatumye bagabwaho igitero cyaturikiyemo gerenade yakomerekeje cyane abantu babiri mu bari bahahungiye.
Mubuhamya bwe yavuze ko mugihe cya jenoside yaratwite , mugutwita kwe ,yavuze ko yatunguwe no kujya kureba umuganga uvuga indwara z’abagore wari usanzwe umwitaho, afite imbunda ndetse we na bagenzi be ngo abirukana arakaye. Yabwiye urukiko ko umwana we w’umuhungu uzuzuza imyaka 28 mu Kwakira 2022, babana bonyine mu rugo, babayeho mu buzima bwa jenoside yakorewe abatutsi.
Agira ati “Nakomeje kubaho, n’uyu munsi umwana wanjye aba ambaza, mfite ikibazo gikomeye cyane ku byo namusobanurira, mu minsi ya mbere nijye wahungabanye cyane mbura amahoro, ariko uyu munsi aho yagiye akura, niwe muri iyi minsi uba muri jenoside, ibyo naciyemo niwe ubibamo.”
Yungamo ati “Ni umusore, azagira imyaka 28 mu minsi mike, ariko iyo urebye ibyo avuga, ibyo akora, yarahungabanye cyane kandi nanjye uretse kujijisha sindiho, ntacyo mufasha mu by’ukuri. Mbona agira atya akigunga ukabona arababaye, tubana turi babiri, duhora mu bibazo, ambaza uko abo bavukana babishe, uko se bamujyanye kuri burigade bamukubita, asa naho abizi avuga ko yabirebaga ari mu nda. Twebwe twibera muri jenoside, mu gahinda kadashira iwacu
Ako gahinda ahoramo katumye mu 1996 ubwo yajyaga ku rwibutso rwa jenoside rwa Murambi yarageze mu cyumba kirimo imibiri y’abana be agahungabana; agwa hasi abura ubwenge afata icyemezo cyo kudasubirayo, ariko aza kwiyandayanda asubirayo mu 2006 nabwo ntagera aho abana be bashyinguye, ku buryo iyo abonye n’ifoto ihari iriho umugabo we n’abana be ahita ata ubwenge.
Dosiye ya Laurent Bucyibaruta irimo kuburanishwa yagejejwe mu Bufaransa mu mwaka wa 2007, yoherejwe n’urukiko mpanabyaha mpuzamahanga rwashyiriweho u Rwanda rwakoreraga i Arusha muri Tanzania. Uru rubanza biteganyijwe ko ruzapfundikirwa mukwezi kwa karindwi
INKURU YA MURAGIJEMARIYA JUVENTINE


text:
WPC Panel ni ubwoko bwibikoresho bya pulasitiki, ni ubwoko bushya bwibikoresho byo kurengera ibidukikije bikozwe mu ifu y’ibiti, ibyatsi n’ibikoresho bya macromolekula nyuma yo kuvurwa bidasanzwe.Ifite imikorere isumba iyindi yo kurengera ibidukikije, kwirinda umuriro, kwirinda udukoko ndetse n’amazi adakoresha amazi;ikuraho uburyo bunoze bwo kubungabunga ibiti byo kurwanya ruswa, bigatwara igihe n'imbaraga, kandi ntibikenewe kubungabungwa igihe kirekire.
Ibice byateguwe kandi bishushanyije bituma abantu bumva ko begereye ibidukikije.
Akanama ka WPC katsindiye inkunga nicyizere cyabaguzi haba mubwiza bwimbere ndetse no hanze.Ibice byashushanijwe kandi bishushanyije bituma abantu bumva ko begereye ibidukikije, kikaba ari kimwe mu bintu bigaragara biranga akanama ka WPC.Mugihe usimbuye ibiti bikomeye bihenze, bigumana imiterere nimiterere yinkwi zikomeye, kandi mugihe kimwe bikanesha inenge yibiti bikomeye byoroshye kwibasirwa nubushuhe, ibibyimba, kubora, guturika no guhindura ibintu.
Irashobora kugabanya cyane ikiguzi cyo gukoresha Panel ya WPC.
Irashobora gukoreshwa hanze umwanya muremure, kandi Panel ya WPC ntisaba kubungabunga buri gihe nkibiti gakondo, bishobora kugabanya cyane ikiguzi cyo gukoresha WPC Panel.Ubuso bwa Panel ya WPC buroroshye kandi burashobora kugera ku ngaruka zo gusiga irangi ridafite irangi.
Ibiti byangiza ibidukikije nabyo bizagira itandukaniro ryamabara, ariko uwabikoze azabigenzura byimazeyo ukurikije icyerekezo cyoroshye kugirango agabanye itandukaniro ryamabara.
Ikibazo cya chromatic aberration nikibazo uyikoresha ahangayikishijwe cyane.Kubera ko ibyinshi mubikoresho fatizo bya Panel ya WPC ari ifu yinkwi, inkwi ubwazo zifite aberrasi ya chromatic.Kimwe nigiti kinini kimwe, uruhande rwerekanwe nizuba uruhande rutagaragajwe nizuba Ibara ryibiti hejuru biratandukanye, kandi impeta yumwaka yibiti ubwayo iranyuranya.Kubwibyo, birasanzwe ko inkwi zigira ibara ritandukanye.Kubera ko ibiti byangiza ibidukikije ari ibiti, tuzi uhereye kubintu byoroshye byavuzwe haruguru ko imiterere yinkwi zibidukikije Kandi ibara rihinduka buhoro buhoro.Kubwibyo, ibiti byibidukikije nabyo bizagira itandukaniro ryibara, ariko uwabikoze azabigenzura byimazeyo ukurikije indangagaciro yoroshye kugirango agabanye itandukaniro ryamabara.


text:
Uyu muhango witabiriwe na Komiseri mukuru w’Urwego rw’U Rwanda Rushinzwe Igorora RCS, CGP Juvenal Marizamunda, hamwe n’izindi nzego zitandukanye harimo iz’umutekano n’inzego zibanze, aho n’umuyobozi w’akarere ka Bugesera yawitabiriye ndetse n’ushinzwe guteza imbere ubumenyi muri Rwanda TVET Board ikigo gishinzwe guteza imbere imyuga n’ubumenyingiro ishuri ryubatswe mu rwego rwo guha abagonganye n’amategeko ubumenyi babategura gusubira mu buzima busanzwe.
Sebazungu Bonavanture umwe mu bagororerwa mu Igororero rya Bugesera akaba n’umunyeshuri wigira muri iryo shuri,yavuze ko ubumenyi azahakura buzamubera umusingi w’iterambere.
Yagize ati” ubumenyi nzakura muri iri shuri ry’umwuga buzamfasha kwiteza imbere kuko bizatuma mbona akazi ndetse nibiba na ngombwa nihangire umurimo kuko ubumenyi nzaba mbufite kandi mfite n’ikibigaragaza.”
Nisingizwe ugororerwa ku Igororero rya Bugesera nawe aravuga ko ubumenyi ari ingirakamaro ku muntu ubufite ko ishuri riziye igihe.
Yagize ati” iyo ugize amahirwe akabona ubumenyi ntabwo wabutesha agaciro, turashima Leta y’U Rwanda idahwema kwita ku baturage bayo kuko ubu bumenyi utapfa kububona utishyuye ariko twe nta kiguzi batwaka, iri shuri navuga ko riziye igihe kandi twizeye ko rizadufasha mu kwiteza imbere mu bumenyi.”
Umuvugizi w’urwego rw’u Rwanda Rushinzwe Igorora Pelly Uwera Gakwaya, yavuze ko ubu nta gereza igihari ari Amagororero.
Yagize ati “gahunda ihari ni ukugorora ntabwo ari ugufunga, duhitamo abasigaje igihe gito kuko aribo baba bagiye kujya mu buzima bwo hanze ariko ku bwacu bose bakabaye biga ariko abafitemo igihe kinini baba bagifite umwanya wo kwiga.”
Uwimana Eugene ushinzwe guteza imbere ubumenyi muri Rwanda TVET Board yavuze ko ubumenyi bakura mu magororero bumeze kimwe n’ubwo abandi bose bari hanze babona.
Yagize ati”ubumenyi abantu bari mu magororero babona ndetse n’impamyabumenyi bahabwa byemewe ku rwego rw’igihugu, bungana n’ubwo abandi bose bari hanze babona, iyo umuntu asoje ibihano ashobora no kujya guhatana ku isoko ry’umurimo cyangwa bakihangira umurimo, ndetse tunabahuza na BDF bakaba bahabwa ubufasha bakiteza imbere kuko hari benshi twagiye dufasha atari abambere dukoranye, leta ku bufatanye n’abandi bafatanyabikorwa izagenda ishyiramo ingufu kugira ngo uru RCS ikomeze gutera imbere mu kugorora kandi bizanabafasha kwiteza imbere mu buzima bazaba batangiye kuko benshi usanga barakoze ibyaha bitewe nuko ntakintu bari bafite cyo gukora.”
Kayitare Frank Umuyobozi wa INTERPEACE yashimiye umuryango w’ubumwe b’uburayi nkumuterankunga.
Yagize ati“ ndashimira ubufatanye tugirana na RCS ndetse n’abandi bose dukorana, nshimira kandi umuryango w’ubumwe bw’uburayi ku nkunga udahwema kudutera mu bikorwa bitandukanye, kugira ngo umuntu agire ubumenyi umuha mbere na mbere agamba kuba afite ubuzima bwiza bwo mu mutwe, ndashimira n’imiryango itandukanye iraha ifasha abari mu magororero kugira ubuzima bwiza bwo mu mutwe umusanzu wanyu ni ingenzi.”
Mu ijambo komiseri mukuru w’Urwego rw’U Rwanda Rushinzwe Igorora CGP Juvenal Marizamunda, yashimiye abitabiriye uwo muhango anashima umuryango INTERPEACE aho yavuze ko gahunda Leta uri ukogorora atari ugufunga.
Yagize ati” ndashimira abantu mwese mwitabiriye uyu muhango waduhurije hano wo gutaha iyi nyubako irimo n’ibikoresho bizigishirizwaho, kuva mu mwaka wa 2010 guverinoma y’u Rwanda yatangiye gahunda yo kugorora, ku bantu babaga bagonganye n’amategeko mu rwego guhindura imitekerereze yabo bakazinukwa icyaha bakubaha amategeko bakayoboka inzira y’ubumenyi bizabafasha kugirira akamaro n’imiryango yabo ni’igihugu muri rusange. Mu minsi yashize icyitwaga Urwego rw’igihugu rushinzwe imfungwa n’abagororwa rwahinduriwe izina ubu rwitwa Urwego Rw’u Rwanda rushinzwe Igorora bijyana na gahunda leta yihaye yo Kugorora, ni muri urwe rwego ku magororero agera ku munani hamaze kubakwa TVET zifasha abantu bafunze kubona ubumenyi butandukanye buzabafasha kuko harimo amashami atandukanye, ibi RCS ntiyari kubigereho yonyine idafite abafatanyabikorwa batandukanye.”
Yakomeje uvuga ati ndashimira INTERPEACE ndetse n’Umuryango w’Ubumwe bw’Uburayi bateye inkunga yo kubaka inzu izajya yigishirizwamo imyuga ibiri ariyo gusudira no Kudoda, ndetse n’abafatanyabikorwa bose dukorana umunsi ku munsi kuko ibikorwa byanyu biri mu by’ingenzi bidufasha mu kazi kacu ka burimunsi ko kugorora.
Leta muri gahunda ifite harimo kugira umunyarwanda ijijutse ufite imitekerereze yagutse niyo mpamvu yashize ingufu mu kwigisha imyuga n’ubumenyingiro mu rwego rwo gufasha abantu kwiga umwuga bakabasha kwihangira umurimo, ni muri urwo rwego no mu magororero hatasigaye inyuma mu gutegura abagiye gusubira mu buzima busanzwe kuzataha hari ubumenyi bafite.
Uhagarariye umuryango w’ubumwe b’Iburayi Amb.Belen Calvo Uyarra nawe yari yitabiriye uyu muhango kuko ariwe muterankunga w’iyo nyubako.


text:
Byavugiwe mu kiganiro cyatambutse kuri KT Radio tariki ya 27 Ukwakira 2022 ku bufatanye na Mastercard Foundation, kivuga ko mwarimu ashobora gufasha umunyeshuri kugera ku nzozi ze bikazamugirira akamaro mu buzima.
Abarezi bagaragaje ko umwarimu afite uruhare runini rwo kuvumbura icyo umwana azaba cyo, igihe arimo kumuha amasomo.
Kanakuze Clotilde ni umurezi kuri G.S. Notre Dame du bon Conseil Byumba, avuga ko uko aganira n’umwana agenda abona ibyo akunda, ndetse akamufasha kugera ku nzozi ze no kumukundisha ibyo yiga.
Ati “Uko wigisha umwana uhita ubona amasomo yumva neza kandi vuba, ubona rero n’uburyo bwo kumufasha guhitamo ishami yakurikira kugira ngo bimworohere mu myigire ye”.
Ikindi gishobora gutuma mwarimu afasha umunyeshuri kugera ku nzozi ze ni imyitwarire amubonana, kuko nayo iri mu bintu bigize wa mwana ndetse bikagaragariza mwarimu impano uwo yifitemo.
Réné David Nsabimana, umurezi kuri Nyabikenke TVET School, avuga ko kugira ngo bamenye icyo umwana azaba bituruka ku biganiro bagirana hagati yabo, ndetse rimwe na rimwe muri ibyo biganiro bagirana n’abana bakagenda babaza icyo bazaba cyo mu gihe kizaza.
Ati “Twe muri TVET tubanza no kubaganiriza tukumva icyo bakunda, noneho tukamenya icyo tubafasha mu gukurikira mashami tuba dufite mu kigo”.
Nsabimana avuga ko umwarimu ashobora no kurebesha amaso akabona impano umwana yifitemo, bitewe n’ibikorwa bye n’uburyo yitwara mu bandi ndetse n’ibyo akunda.
Icyo mwarimu amufasha ni ugukuza impano ye kugira ngo izamugirire akamaro, ndetse bizanamufashe kugera ku nzozi ze.
Nsabimana ariko asanga ababyeyi benshi bataragira umuco wo gukurikirana abana babo, ngo bamenye neza uko biga banabafashe kugera ku nzozi zabo.
Mu Rwanda tariki ya 2 Ugushyingo 2022, bazizihiza umunsi mukuru wa mwarimu mu rwego rwo kuzirikana uburere n’uburezi aha abamunyura imbere bose.


text:
Rubber Imirongo
Ibisobanuro birambuye
Ibiranga ibicuruzwa
Ibikoresho bya reberi byateguwe kugirango bikoreshwe muburyo butandukanye bwo kuvoma.Porogaramu nko gusohora urusyo, pompe yumuvuduko mwinshi, imirongo miremire miremire, isaba pompe ya pompe hamwe nuyoboro rukuruzi.Buri mpera hamwe na rubber ikidodo kashe ya flange.
Imyenda idashobora kwangirika kandi irwanya ruswa ikozwe mu cyuma gisanzwe gikozwe mu cyuma gisanzwe nk'ibikoresho kandi bigakoreshwa hamwe nibintu byiza birinda kwambara, birwanya ruswa kandi birinda ubushyuhe nk'urwego.Ihujwe nubuhanga budasanzwe hamwe nibikorwa bifatika.Ahanini ikoreshwa mubyuma, ingufu z'amashanyarazi, inganda zikora imiti, peteroli, amakara, sima nizindi nganda.Mubikorwa byubucukuzi bw'amabuye y'agaciro, bikoreshwa cyane muri sisitemu yohereza amabuye y'agaciro, gusubira mu birombe by'amakara hamwe na sisitemu ijyanye nayo.By'umwihariko, umuyoboro urakenewe cyane mu gutanga ubushyuhe buri hagati ya -50 ° C kugeza kuri + 150 ° C, byoroshye kwambara no kwangirika.Turashobora kongera uburebure bwurukuta kumurongo wa pipe dukurikije ibyo umukiriya asabwa, bityo tukongera ubuzima bwa serivisi.Hagati aho, ubuzima bwa serivisi bwumuringoti wicyuma gishobora kugera kumyaka 15-40 muri rusange.Umuyoboro urashobora kuzunguruka hafi dogere 90 nyuma yimyaka 6-8 ukora.Igihe cyose cyo kuzunguruka gishobora kwongerera igihe cyo gukora, umuyoboro wibyuma urashobora gutondekwa inshuro nyinshi na reberi inshuro eshatu cyangwa enye, bityo bikagabanya imikoreshereze yikiguzi imbere.
Ibice byerekana imiyoboro ya rubber
Ibyiza bifatika byumuyoboro wa rubber
Ibiranga
1. Ubwubatsi buhebuje
2. Kwambara neza no kuramba
3. Imbaraga nyinshi hamwe no kurwanya ingaruka nyinshi
4. Kurwanya ruswa neza
5. Ubushyuhe bwagutse
6. Kwihuza byihuse no kwishyiriraho byoroshye


text:
Ni ngomwa ko dukomeza kwiyubaka twirinda icyorezo cya COVID19: inama ubuyobozi bugira abaturage n’abafatanyabikorwa
Yansistwe na Tuzayisenga Hirwa Felibien
Umufatanyabikorwa w’akarere ka Nyabihu mu rugendo rwo kwimakaza amahame y’Ubumwe n’Ubwiyunge n’amahoro arambye, Community Based Sociotherapy (CBS Rwanda), mu kwezi kwa Nzeri 2020 yatangije gahunda ya Mvura Nkuvure mu mirenge ya Bigogwe, Jenda na Mukamira.
Kuva aho Mvura Nkuvure itangirijwe mu karere, umwaka ushize wa 2020, ntibyari byoroshye gukora ibiganiro bya Mvura Nkuvure bitewe no kwirinda icyorezo cya COVID19. Kuva aho iyi gahunda itangiye kwitabirwa kugeza ubu, abarenga 452 bamaze kuyitabira, ibi akaba ari ibyiciro bibiri bya Mvura Nkuvure, aho biteganyijwe ko iyi ganda igomba gusiga byibura harangiye ibyiciro bitandatu mu mwaka utaha wa 2022.
Umusaruro wa Mvura Nkuvure uragaragara, nubwo bitoroshye kwitabira ibiganiro bya Mvura Nkuvure hubahirizwa n’amabwiriza yo kwirinda icyorezo cya COVID19.
Umuyobozi wungirije w’akarere ushinzwe imibereho myiza y’abaturage bwana Simpenzwe Pascal avuga ko iyi gahunda ya Mvura Nkuvure yaziye igihe kuko yari ikenewe muri gahunda z’isanamitima n’isanamibanire mu baturage. Simpenzwe avuga ko Mvura Nkuvure yatumye abari bafitanye amakimbirane atandukanye batera intambwe umuntu atangira kubona mo undi igisubizo aho kumubonamo ikibazo. Yakomeje agira ati: “Umutekano n’iterambere, umutima: urukundo, impuhwe gusaba imbabazi. Mvura Nkuvure yaje ibitoza abaturage babasha gutera intambwe.”
Abitabira amatsinda ya Mvura Nkuvure basanga amatsinda akwiye kuba menshi, cyane cyane no muri ibi bihe byo kwirinda icyorezo cya COVID19, kuko hari abahungabanyijwe n’ingaruka z’iki cyorezo bakeneye komorwa ibikomere. Karambizi Benjamin ni umunyamabanga uhoraho w’ihuriro ry’abafatanyabikorwa mu karere ka Nyabihu, yishimira imikoranire iranga Mvura Nkuvure mu mushinga wa Tujyane n’akarere ka Nyabihu: CBS Rwanda ni umwe mu bafatanyabikorwa 100 akarere gafite, batubaye hafi muri ibi bihe bya COVID19. Ibi yabitangaje ubwo hasozwaga icyiciro cya kabiri cya Mvura Nkuvure mu Murenge wa Mukamira.
Umuyobozi Simpenzwe yunga mury’aba bitabiriye Mvura Nkuvure akongeraho ko Mvura Nkuvure ari ngombwa muri ibi bihe ariko ko amatsinda agomba kubahiriza amabwiriza yo kwirinda, kandi hakibandwa cyane gufasha abafite ibibazo kurusha abandi.
Simpenzwe Pascal ati: Mvura Nkuvure ni igisubizo ku baturage, nakwifuza ko benshi bayitabira ndetse n’amatsinda yayo akagera henshi hashoboka. Umusaruro wayo turawubona mu mibanire y’abaturage. Icyo dukomeza gushishikariza abafatanyabikorwa ni uko dukomeza kwiyubaka twirinda icyorezo cya COVID19, kandi tunarushaho gufasha cyane cyane abakeneye ubufasha mu kubungabunga ubuzima bwo mu mutwe.
Nzaramba Lucie, Umuyobozi Nshingwabikorwa wa CBS Rwanda, atangaza ko yishimira uburyo Akarere ka Nyabihu kaba hafi gahunda ya Mvura Nkuvure, ashimira cyane inama n’ubufasha akarere kabaha cyane cyane muri ibi bihe bya COVID19.


text:
Kuri icyi cyumweru tariki ya 21 Ugushyingo, ku munsi mukuru wa Kristu Umwami, Quasi-Paroisse ya Remera yavukishije Korali nshya ihabwa izina rya “AMORIS LAETITIA”
Abakristu biganjemo abakozi bo muri paruwasi Remera bakabakaba 50 babifashijwemo n’abapadiri, bishyize hamwe bakora korali yunganira 3 zari zihari, izabafasha kwitagatifuza no gufasha abakristu gusenga.
Aba baririmbyi bamaze iminsi batangiye iyi Korali, ariko uyu munsi nibwo bahawe izina ndetse banambara umwanda wabo wa mbere wa Korali.
Izina bahawe ni “AMORIS LAETITIA”. Mu Misa yo kwizihiza umunsi mukuru wa Kristu Umwami niho baherewe iri zina banahabwa umugisha wo gutangira ubutumwa. Imwe mu mpamvu yo kwitwa iri zina ni uko iyi Korale yiganjemo abubatse ndetse ikanagira umwihariko ko abo bashakanye bari kumwe muri iyi korali. Ni korali yibanze ku rugo.
Mu butumwa bahawe na Padiri harimo no kwita ku muryango bahereye mu ngo zabo bityo ibyishimo by’urukundo mu muryango bigahera iwabo bigasakara no ku bandi.
Korali Amorisi Laetitia ya Quasi-Paroisse Remera tuyifurije ubutumwa bwiza.
Padiri Gérard MANIRAGABA
Quasi-Paroisse ya Remera


text:
Umubiri w'umuntu mukuru ukenera umunyu ungana n'akayiko gato kakandi k'icyayi ku munsi ,ubwo ukaba ungana na miligarama 2.400 ku munsi ,ukaba ari umunyu muke cyane ,iyo rero uwurengeje ,nibwo uba utangiye kwangiza ubuzima bwawe uhereye ako kanya .
Mbere yuko tuvuga ku ngaruka zo kurya umunyu mwinshi ku mubiri wa muntu reka tuvuge ku kamaro kawo
akamaro ku munyu ku mubiri wa muntu
- Utuma umubiri ubasha kugenzura no gushyira ku murongo ama electrolyte
- ufasha ubwonko mu kwihutisha amakuru anyura mu myakura yumva
- utuma umubiri ubasha kwinjiza amazi ahagije ndetse no kuyasohora
- ugira uruhare runini mu gushyira ku kigero cyiza umuvuduko w'amaraso
- nibindi...
Ingaruka mbi zo kurya umunyu zako kanya
- Kubyimba mu maso ,ibirenge n'intoki
- Kubyimba mu nda
Ingaruka zo kurya umunyu mwinshi z'igihe kirekire
- Impyiko zawe zigenda zitakaza ubushobozi bwo gusohora amazi mu mubiri ari nako zigenda zirushaho kwangirika
- Kwibasirwa n'indwara ya Hypertension nayo ishobora gutera ikibazo cya Stroke
- kwibasirwa n'indwara z'umutima cyane cyane izwi nka congestuve heart failure
- ibyago byo kwibasirwa na kanseri y'igifu biriyongera
- ibyago byo kuba wapfa mu buryo butunguranye biriyongera cyane
- bituma umubiri utabasha kwinjiza umunyungugu wa karisiyumu uhagije ibyo bikaba byatera indwara ya osteoporosis itera kwangirika kw'amagufa
- Ibyago byo kwibasirwa n'indwara y'utubuye two mu mpyiko izwi nka kidney stones biriyongera
Ibimenyetso byakwereka ko uri kurya umunyu mwinshi
- Kubyimba mu nda nyuma yo kurya
- Umuvuduko w'amaraso yawe uriyongera
- Kubyimba ibirenge
- Kugira inyota nyinshi
- kwiyongera ibiro cyane
- Ntabwo usinzira neza
- Guhoran intege nkeya
- kuribwa mu gifu


text:
Noneho
Iterambere rya Yilong ryabaye munzira
MU 2016
Muri 2016, imashini ya fimpackaging yakozwe.
MU 2015
Muri 2015, kugura neza SO-MATEC APPLE, ubu byiswe SO-MATEC YILONG.
Muri uwo mwaka, imashini yapakira imashini YYL-16SY yasohotse neza.
MU 2014
Muri Gashyantare 2014, Reed God Transport Machinery Co.Ltd.yashyizweho kandi yashyizwe ku isoko neza.
Muri 2014, Ubuyapani Nagoya, bwashyizeho ikigo cy’ubushakashatsi n’iterambere n’igurisha.
MU 2013
Muri 2013, hashyizweho Chengdu Reed Kun Baomechanical and Electrical Co, Ltd
MU 2012
Muri Gashyantare 2012, imashini yambere ipakira vacuum yapakiwe.
MU 2011
Muri Mutarama 2011, iterambere ryiza rya YL-16ST yambere ya mashini ipakira bagautomatic.
MU 2010
Muri Kanama 2010, kuzamura ishingiro rya theoriginal YL-8ST YL-8SW senes bagautomatic imashini ipakira neza.
MU 2009
Muri Werurwe 2009, iterambere ryambere ryimashini yambere ibereye ibikoresho bya handanitizer imashini ipakira imashini
MU 2008
Muri Werurwe 2008, tlie umusaruro mwiza wa YL-5KGbagautomatic packagingmachine,
Ugushyingo 2008, umusaruro utunganijwe wa YL-10ST zipper bagtobagautomatic imashini ipakira.
MU 2007
Muri Gicurasi 2007, umusaruro mwiza wa YL-10S bagautomatic packagingmachine.
Ukuboza 2007, umusaruro mwiza wa YL-1QST imashini yapakira imashini.
MU 2006
Muri Werurwe 2006, haje imashini ya mbere ya zipper bagautomatic ipakira.
MU 2005
Muri Gashyantare 2005, imashini ya mbere ya YL-8S ya azote ya mashini yo gupakira tobagautomatic yakozwe neza.
Ugushyingo 2005, imashini yambere yapakira imashini hamwe no kuza kwa themouth.
MU 2004
Gashyantare 2004. icyiciro cya mbere cyibiryo byateguwe kuri bagautomatic packagingmachine byakozwe neza
Muri Nzeri 2004, imashini ya mbere YL-8Sangle imifuka yo gutekesha tobagautomatic yakozwe neza
MU 2003
Muri Mutarama 2003, iterambere ryiza ryaYL-8ST yimashini yimashini ipakira.
MU 2002
Muri kamena 2002, iterambere ryiza rya YL-8S ya mashini yo gupakira bagautomatic
MU 2001
Muri Mata 2001. twateye imbere neza kuri kg 2
MU 1999
Ku 1999. ishyirwaho rya 'QingdaoYilong PackagingMachineryCo.Ltd.muri Shandong regsterednQingdao '.
MU 1998
Muri Gicurasi 1998, sitasiyo 6 ya mbere yatangijwe imashini yapakira imashini.


text:
Mu nyigisho Nyiricyubahiro Myr Antoni KAMBANDA yatanze mu Gitambo cya Misa yatuye kuri uyu munsi mukuru wa Bikira Mariya abwirwa ko azabyara Umwana w’Imana (kuwa 25 werurwe 2020), Misa yatambutse kuri Radiyo Mariya Rwanda kuva i saa tanu ku masaha yo mu Rwanda, yibukije uruhare rukomeye abantu bafite mu mugambi w’Imana wo kubakiza.
Nyiricyubahiro Musenyeri ahereye ku masomo matagatifu, yari ateganyijwe kuri uyu munsi mukuru wa Bikira Mariya amenyeshwa ko azabyara Umukiza: (Iz 7, 10-14; 8, 10/ Heb 10, 4-10/ Lk 1, 26-38), yibukije urukundo Imana ifitiye abantu, Imana iradukunda kandi ikunda abantu kurusha uko bashobora kubyumva! Umuhanuzi Izayi ati: “Mbese ye, umugore yakwibagirwa umwana yonsa? Ese yaburira impuwe umwana yibyariye? Kabone n’aho we yarengwaho jye sinzigera nkwibagirwa.” (Iz 49,15). Ngurwo urukundo Imana idukunda. Nyiricyubahiro Musenyeri yagarutse ku buryo abantu biheba iyo bageze mu bihe bibi, mu byago, mu bihe by’ibyorezo nk’iki cya koronavirusi, abantu kenshi bariheba, bakibaza ibibazo byinshi bati: Kuki wadutereranye? Ko ufite ububasha kuki wemera ko ibyago nk’ibi biba ku bantu bawe? Bakumva ko Imana yabatereranye, nyamara Imana ikomeza kubakunda.
N’ubwo natwe twahura n’ibihe bikomeye by’ibyago, ibyorezo, byose ntacyarusha imbaraga Imana kuko igihe cyose irahari kandi Imana iradukunda. Imana rero ntishobora kwibagirwa umuryango wayo, iri kumwe natwe igihe cyose. Imana irahari kandi iradukunda.
Birababaje kuko usanga abantu batabona urwo rukundo Imana ibakunda, abantu batumva ukuntu Imana ibakunda ngo bayizere, bayumvire, bumve inama itugira, kugira ngo ishobore kudukiza itugeze mu nzira y’umukiro. Ahubwo umuntu akarenga agahemukira urukundo rw’Imana!
Kugira ngo Imana ikize abantu ikoresha abandi, kugirango Imana idukize ikoresha abantu:
Mu Ivanjili y’uyu munsi wa anonsiyasiyo twumvise Bikira Mariya abwirwa ko azabyara Umwana w’Imana, ko azabyara mwene Nyir’Ijuru, Umukiza, bityo ubuhanuzi bwa Izayi bwuzuzwa ko “Umukobwa w’isugi azabyara Umwana w’Imana: Emmanuweli, ari byo kuvuga ngo “Imana turi kumwe” (Iz 7,14. 8, 10); uyu munsi turizihiza ubuhanuzi bwujujwe, Nyagasani Imana atugaragariza urukundo rwe rwahebuje. Ni ikimenyetso gikomeye cy’uko Imana iri kumwe n’umuryango wayo haba mu makuba cyangwa se mu byishimo ntabwo iteze kuwibagirwa, n’iyo bahabye Imana ijya kubatarura
for management decision buy cialis usa on the level 3-4.
Kugira ngo rero ibyo bishoboke byasabaga ubufatanye bw’umwari Mariya, wari ufite gahunda ze z’ubuzima, gahunda zisanzwe z’ubuzima bw’umukobwa ukuze, gahunda ze na Yozefu, ariko yumvise ko Imana imusaba guhara gahunda ze, kuzigomwa kugira ngo yinjire mu mugambi w’Imana wo gukiza abantu, aremera agira : “Ndi umuja wa Nyagasani”, nicyo mbereyeho, nicyo naremewe, ni ugukora ugushaka kwawe, kugira ngo ukize abantu!
Musenyeri ati “ Bavandimwe kugira ngo Imana ikize abantu, ikenera ubufatanye bw’abandi! Ikenera ubufatanye bw’abantu, abantu bitanga, bava mu kwikunda no kwireba, bakibagirwa inyungu zabo kugira ngo bafatanye n’Imana gukiza abantu.
Musenyeri yagarutse ku byiciro bitandukanye by’abantu bagira uruhare mu gufatanya n’Imana mu gukiza abantu:
- Abiyeguriyimana: Musenyeri ati “uyu munsi ni umunsi twibukaho kandi dusabira Abiyeguriye Imana. Kwiyegurira Imana ni uguhara gahunda zawe, ukava mu byawe, mu by’iwanyu, ukajya mu by’Imana kugira ngo, nk’urugero rw’umubyeyi Bikira Mariya, ushobore gufasha Imana, kwinjira mu mugambi w’Imana, kuba igikoresho cyayo n’amaboko yayo kugira ngo Imana igukoreshe mu gukiza abantu!
- Muri iki gihe gikomeye by’umwihariko kubera icyorezo kitwugarije cya koronavirusi, Imana ikeneye ubufatanye bw’abantu bitanga kugira ngo idukize, Imana ikoresha abantu mu gukiza abandi:
- Hari Abaganga bitanga amanywa n’ijoro kugira ngo baramire ubuzima bw’abantu; biyibagirwa bakajya aho rukomeye ngo borokore ubuzima bw’abantu.
- Hari Abashakashatsi bashakisha umuti n’urukingo kugira ngo babe baramira ubuzima bw’abantu.
- Hari inzego z’ubuyobozi n’inzego z’umutekano barwana ku bantu bakumira abantu batumva ububi bw’iyi ndwara, bireba, bagashaka gukomera kuri twa gahunda twabo, aho kugirango bafatanye n’abandi mu gukumira no kwirinda, barinda n’abandi iyi ndwara.
- Abo bose bitanga kugira ngo barengere ubuzima bw’abantu.
Ibyo bisaba ubwitange kandi abo bose nibo Imana ikoresha kugira ngo idukize.
Tubasabire kandi dufatanye nabo kubahiriza amabwiriza duhabwa kugira ngo uru rugamba rwakoronavirusi dushobore kurutsinda.
Nyiricyubahiro Musesenyeri ati “ Bakristu bavandimwe mucyo twiyambaze umubyeyi Bikira Mariya , Imana yatoreye gufatanya nawe, mu gukiza abantu. Ubutumwa bw’umubyeyi Bikira Mariya bwo gufatanya n’Imana mu gukiza abantu yagiye abusohoze kenshi na henshi.
–Mbere na mbere yemera kwakira umugambi w’Imana akatubyaririra Umukiza: Igihe Yezu avutse ari uruhinja Herodi agashaka kumwica, umubyeyi Bikira Mariya yaramuhungishije, amujyana mu misiri amucira inshuro mu buhungiro muri Afurika kugirango arengere ubuzima bwe.
–Umubyeyi Bikira Mariya rero uko kurengera abantu no kubakiza yagiye abigaragaza kenshi na nyuma n’aho asubiriye mu Ijuru, aho ajyanywe mu ijuru hamwe n’Umwana We Yezu Kristu.
– Mu mateka yagiye atabara henshi agatsindira abantu icyago kibugarije; yaduhaye intwaro y’ishapure , intwaro yo gutsinda icyago n’ikibi.”
Musenyeri yagarutse ku butumwa bwa Kibeho aho Bikira Mariya yabonekeye aje kutuburira :
- Ati: “Nimwicuze, nimwicuze, nimwicuze!”, bityo mumfashe guhashya Sekibi.
- Ati: “Nimusenge nta buryarya”: gusenga nta buryarya ni uko tuba tubana kivandimwe. Turangwa n’urukundo, nta kwireba cyangwa kwikunda. Muri ibi bihe bikomeye turimo bituma abantu badashobora kuva mu ngo ngo bajye gushaka ikibatunga, ngo bakomeze imirimo yari ibatunze, ni igihe cy’ubuvandimwe bukomeye, ku baturanyi, ku bavandimwe buri wese asangize undi icyo afite, ntihagire uwicwa n’inzara. Imana ikoresha abantu mu gufasha abandi. Icyo gihe wa muntu urangwa n’urukundo, umenya abavandimwe be, ubitaho, ubasangiza icyo afite, n’uko ari, isengesho rye riba rivuye ku mutima utagira uburyarya; wa mutima usangira n’abandi icyo Imana iguhaye, kuko nabo ari abana bayo aho kubarya cyangwa kubungukiraho kuko bari mu byago, ahubwo ukabatabara ukafashisha icyo ufite, ubasumbije.
- Bikira Mariya i Kibeho ati: “Nimunyiyambaze muvuge ishapure, cyane cyane ishapure y’ububabare 7 , ndi umubyeyi ubakunda” . Kandi uwo mubyeyi yarabitugararije asaba ko twahinduka, ko aje kutuburiro, ko mu Rwanda urwango rugiye kudushora mu kaga ka Jenoside yakorewe Abatutsi twabonye; aratuburra, adusaba kumvira inama ze zo gusenga no gukundana nta buryarya.
- Ni umubyeyi rero utwumva, mucyo tumwiyambaze aho turi mu ngo zacu. Dufate ishapure, Ishapure ni Isengesho umuntu ashobora kuvuga igihe cyose, aho ari hose, hamwe n’abandi cyangwa ari wenyine, waba yabuze ibitotsi, uhangayitse, uribwa. Ishapure ni isengesho ry’igihe cyose, ni isengesho ushobora kuvugira hose.
Nyiricyubahiro Musenyeri yasoje inyigisho ye agira ati: “uru rugamba Bikira Mariya azadufashe kurutsinda kuko tumufiteho Umuvuguzi n’Umurinzi”.
Nyagasani Yezu nabane namwe!
+ Nyiricyubahiro Musenyeri Antoni KAMBANDA, Arkiyepiskopi wa Kigali akaba n’Umuyobozi wa Diyosezi ya Kibungo
Inyigisho yose uko yakabaye izabageraho vuba.
Byegeranyijwe na Padiri Dieudonné UWAMAHORO,
Komisiyo ya Diyosezi ishinzwe uburyo bw’Itumanaho n’Ibikorwa Ndangamuco